Tite – Togo Chrétien\nPAULO ƑE AGBALẼ SI WÒŊLɔ NA TITO\nTito nye ɖekakpui aɖe si va zu kpeɖeŋutɔ na Paulo. Le Tito ƒe\nŋutete, kutrikuku kple mawuvɔvɔ̃ ta la, Paulo tsɔe ɖo hame si\nnɔ Kreta la nu. Agbe vlo nɔnɔ xɔ aƒe ɖe Kretatɔwo me ale\ngbegbe be kristotɔ nyui nyenye va zu nu sesẽ na kristotɔ\ngeɖewo eya ta Paulo ŋlɔ agbalẽ sia na hamea dzikpɔla, Tito,\neye wòfia asi ame siwo tɔgbi Tito atia be woakpe ɖe eŋu le\nhamea dzikpɔkpɔ me la nɛ. Egaƒo nu le ale si kristotɔwo nanɔ\nagbe le tomefafa, nɔvilɔlɔ̃ kple ɖekawɔwɔ me la hã ŋu.\nEmenyawo: 1. Gbedoname, 1:1 4\n2. Hamedzikpɔlawo tiatia, 1:5-9\n3. Sidzedze aʋatsonufialawo, 1:10-16\n4. Nu vavãtɔwo fiafia, 2:1-15\n5. Ale si wòle be Tito kple xɔsetɔ bubuawo nazɔe, 3:1-11\n6. Taƒonyawo kple yayranyawo, 3:12-15\n1 Paulo, Mawu ƒe dɔla kple Yesu Kristo ƒe apostolo na Mawu ƒe ame tiatiawo\nƒe xɔse kple sidzedze nyateƒe si kplɔa ame yia mawusosroɖa gbɔe, 2 xɔse kple\nsidzedze si ku ɖe mɔkpɔkpɔ na agbe mavɔ la ŋu, nu si Mawu ame si medea alakpa o\nla do eƒe ŋugbe, hafi ɣeyiɣi mavɔwo dze egɔme, 3 eye woɖe eƒe nya la ɖe go fia le\neya ŋutɔ ƒe azãgbe la dzi to nyanyui la gbɔgblɔ si wòtso de asi nam le Mawu, mía\nɖela la, ƒe gbeɖeɖe nu.\n4 Mele agbalẽ sia ŋlɔm na Tito, vinye vavãtɔ le xɔse ɖeka si le mia si la nu.\nAmenuveve kple ŋutifafa si tso Mawu Fofo la kple Kristo Yesu mía ɖela gbɔ la\nnanɔ kpli wò.\nTito ƒe dɔdeasi le Krete\n5 Nu si ta megblẽ wò ɖe Kreta lae nye nàɖɔ nu siwo susɔ la ɖo eye nàɖo\nhamemegãwo le du ɖe sia ɖe me abe ale si meɖoe na wòe ene. 6 Ele na hamemegã\nbe wòanye mokakamanɔŋutɔ, nyɔnu ɖeka ko srɔ̃, ŋutsu si ƒe viwo lé xɔse la me ɖe\nasi eye nya mele wo ŋu be wonye aglãdzelawo kple tomaɖolawo o. 7 Esi wònye be\nwotsɔ Mawu ƒe dɔ de asi na hamemegã ta la, ele nɛ be wòanye mokakamanɔŋutɔ,\nManye dadala alo ame si doa dziku kabakaba o, manye aha tsu nola o, manye ame si\nwɔa nu gbodogbodo alo tia viɖe ƒoɖi yome o. 8 Ke boŋ wòanye amedzrowɔla, ame\nsi lɔ̃a nu nyui, ɖokuidziɖula, nu dzɔdzɔe wɔla, ame si le kɔkɔe eye wòwɔa nu ɖe\nɖoɖo nu. 9 Ele nɛ be wòalé nyateƒenya la me ɖe asi sesῖe abe ale si wofiae ene ale be\neya hã natsɔ nu dzɔdzɔe fiafia ade dzi ƒo na ame bubuwo eye wòatsi ɖeklemiɖelawo\nƒe nya nu.\n10 Elabena aglãdzela geɖewo le afi ma, nya dzodzro gblɔlawo kple\nameblelawo, vevietɔ ame siwo tso aʋatsotso ƒe kɔmama me. 11 Ele be woatsi woƒe\nnuwɔnawo nu elabena wole aƒekɔ blibowo dome gblẽm to nu siwo mele be woafia o\nla fiafia me eye wowɔa esia ɖe viɖe ƒoɖi ta. 12 Woawo ŋutɔ ƒe nyagblɔɖilawo\ndometɔ ɖeka gblɔ gɔ̃ hã be, “Kretatɔwo nye alakpadalawo ɖaa wonye lã vɔ̃ɖiwo kple\nnu tsu ɖula kuviatɔwo” 13 ɖaseɖiɖi sia le eteƒe eya ta ka mo na wo vevie ale be\nwoade blibo le xɔse la me, 14 eye womaɖo to Yudatɔwo ƒe gliwo alo aɖo to ame\nsiwo gbe nu le nyateƒe la gbɔ ƒe sededewo o. 15 Ame siwo dza la, nu sia nu le\ndzadzɛ na wo, ke ame siwo me gbegblẽ le eye womexɔ se o la, naneke mele dzadzɛ\nle wo gbɔ o. Le nyateƒe me la, woƒe susu kple dzitsinya katã me do viviti. 16\nWogblɔna be yewonya Mawu gake wogbea nu le egbɔ to woƒe nuwɔnawo me.\nWonye ŋunyɔnuwo kple tomaɖolawo eye womedze na nu nyui aɖeke wɔwɔ o.\nNu siwo wòle be woafia hatsotso vovovoawo\n2 Ele na wò be nàfia nu si nye nufiafia si de blibo. 2 Fia ame tsitsiwo be woafa\ntu woanye ame siwo dze na bubu, ɖokuidziɖulawo, ame siwo ƒe xɔse de blibo le lɔlɔ̃\nkple tenɔnɔ me. 3 Nenema ke fia nyɔnu tsitsiawo be woafa tu eye woabu ame le\nwoƒe nuwɔna ɖe sia ɖe me. Womanye ame siwo nɔa tsatsam nɔa nya vlowo gblɔm\ntso amewo ŋu o, eye womanye aha tsu nolawo hã o. 4 Ele be nyɔnu tsitsi siawo nafia\nɖetugbiwo ale si woafa tui eye woalɔ̃ wo srɔ̃wo kple wo viwo. 5 Fia wo be woanye\nɖokuidziɖulawo, ame dzadzɛwo, aƒemedɔwɔlawo, dɔmenyotɔwo kple ame siwo\nbɔbɔa wo ɖokui na woawo ŋutɔ srɔ̃wo be ame aɖeke magagblɔ nya tovo ɖe Mawu ƒe\nnya la ŋu o.\n6 Nenema ke, do ŋusẽ ɖekakpuiwo be woanye ɖokuidziɖulawo. 7 Tsɔ\nɖokuiwò ɖo kpɔɖeŋui na wo le nu sia nu me to nu si nyo la wɔwɔ me. ɖe\nnuteƒewɔwɔ kple moveviɖoɖo fia le wò nufiafia me. 8 hekpe ɖe esiawo ŋu la, wò\nnuƒoƒo neto mɔ ɖeka be womakpɔ kpɔtsɔtsɔ le eŋu o ale be ŋu nakpe ame siwo tsia\ntre ɖe ŋuwò, elabena nya vɔ̃ aɖeke mele wo si woagblɔ tso mía ŋu o.\n9 Fia kluviwo be woaɖo to woƒe aƒetɔwo le nu sia nu me, woadze agbagba\nawɔ nu adze wo ŋu eye womegaɖe nya nu na woƒe aƒetɔwo o. 10 Fia wo hã be\nwomagafi woƒe aƒetɔwo o ke boŋ woaɖee afia be woate ŋu aka ɖe wo dzi blibo\nɣesiaɣi ale be le mɔ ɖe sia ɖe nu la, woawɔ nufiafia tso Mawu, míaƒe ɖela, ŋu\nwòadze ame ŋu.\n11 Elabena Mawu ƒe amenuveve si hea ɖeɖe vanɛ la, do na amewo katã. 12\nEfia mí be míagblɔ “Ao” na mawumavɔmavɔ̃ kple xexemenudzodzrowo eye míanɔ\nagbe le ɖokuidziɖuɖu, dzɔdzɔenyenye kple mawuvɔvɔ̃ me, le fifi xexeame, 13 esi\nmíele lalam na yayraŋkeke si míele mɔ kpɔm na, yayraŋkeke si dzi woaɖe míaƒe\nMawu gã kple ɖela Yesu Kristo ƒe ŋutikɔkɔe afia le. 14 Ame si tsɔ eɖokui na ɖe mía\nta be yeaɖe mí tso vɔ̃ɖinyenye katã me be wòakɔ mía ŋuti na eɖokui, ame siwo nye\neya ŋutɔ tɔ, eye wole klalo be woawɔ nu si nyo.\nAle si wòle be kristotɔ nanɔ agbee\n3 ɖo ŋku edzi na wò amewo be ele be woabu dziɖuɖua kple eƒe dɔnunɔlawo;\nele be woaɖo to wo eye woanɔ klalo na dɔ nyui sia dɔ nyui wɔwɔ ɣesiaɣi. 2 Mele\nbe woagblɔ nya vɔ̃ ɖe ame aɖeke ŋu loo alo awɔ dzre o, ke boŋ ele be woanye ame\nfafawo eye woabu ame sia ame.\n3 Míawo hã míenye abunɛtɔwo kpɔ eye míegbe toɖoɖo. Ame bubuwo ble mí\neye míezu kluviwo na dzodzro vɔ̃wo kple fieŋufieŋu vɔ̃ɖiwo. Havimalɔmalɔ̃ kple\nŋuʋaʋã xɔ mía me keŋ. Míelé fu amewo eye woawo hã lé fu mí.\n4 Ke esi ɣeyiɣia de be Mawu, mía ɖela ƒe amenuveve kple lɔlɔ̃ nado la, 5 eɖe\nmí, menye esi míedze be woaɖe mí ta o, ke boŋ le eƒe amenuveve kple\nnublanuikpɔkpɔ sɔgbɔ la ta. Ewɔ esia to ale si wòklɔ míaƒe nu vɔ̃wo ɖa kple ale si\nwòde Gbɔgbɔ Kɔkɔe la ƒe dzidzɔ yeye mía me la me. 6 Ekɔ eƒe Gbɔgbɔ Kɔkɔe la ɖe\nmía dzi eye wona wosɔ gbɔ le mía me. Ewɔ esiawo katã le nu si Yesu Kristo, mía\nɖela wɔ la ta, 7 ale be woate ŋu atso afia na mí le Mawu ƒe ŋkume, le eƒe dɔmenyo\ngbago la ta. Azɔ la, míate ŋu akpɔ gome le agbe mavɔ si wonaa mí la ƒe kesinɔnu la\nme. Míele mɔ kpɔm vevie na exɔxɔ. 8 Esia nye nyateƒenya si wogblɔ eye medi be\nnàte gbe ɖe nu siawo dzi ale be ame siwo tsɔ woƒe xɔse de Mawu me la nakpɔ nyuie\nbe wotsɔ wo ɖokuiwo de nu nyui wɔwɔ me blibo; nu siawo nyo ŋutɔ eye wohea viɖe\ngeɖe vanɛ na ame sia ame.\n9 Mègade nu nyahehe siwo ku ɖe biabia siwo ŋu ŋuɖoɖo tututu aɖeke mele o\nkple mawunya ƒe akpa siwo ŋu ɖeklemiɖeɖe geɖe le la me o. ɖe ɖokuiwò ɖa le\nnyahehe tso Yudatɔwo ƒe sewo dzi wɔwɔ ŋu me, elabena viɖe aɖeke mele nu sia\ntɔgbi ŋu o; nu gbegblẽ koe wòhena vanɛ. 10 Ne ame aɖe le mama hem va mia dome\nla, ele be miagbe nya nɛ zi gbãtɔ kple zi evelia. Le esia megbe la, migatsɔ ɖeke le\neƒe nya me o, 11 elabena ame ma tɔgbi medaa asixɔxɔ vavãtɔ ɖe nu nyui dzi o. Ele\nnu vɔ̃ wɔm eye eya ŋutɔ nya nenema.\n12 Mele eɖom be maɖo Artema alo Tikiko ɖe wò. Dze agbagba, ne wo dometɔ ɖeka\nva ɖo la, nàdo gom le Nikopoli kaba abe ale si nate ŋui ene, elabena meɖo be manɔ\nafi ma le vuvɔŋɔlia me. 13 Wɔ nu sia nu si nàte ŋui la be nàkpe ɖe Zena, senyala la,\nkple Apolo ŋu le woƒe mɔzɔzɔ me. Kpɔ egbɔ be woana nu sia nu si woahiã la wo. 14\nFia míaƒe ameawo be woasrɔ̃ ale si woatsɔ wo ɖokuiwo ade nyuiwɔwɔ me ale be\nwoate ŋu akpɔ woƒe gbe sia gbe ƒe nuhiahiãwo eye womanɔ agbe maɖevi o.\n15 Ame siwo katã le gbɔnye la do gbe na mi nyuie. Do gbe na ame siwo lɔ̃a\nmí le xɔse la me. Amenuveve nanɔ kpli mi katã.


Luka 14 | Biblia Le Internet Dzi | Xexe Yeye Gɔmeɖeɖe (1984)\n14 Eye wòva eme be, esi wòyi Farisitɔwo ƒe kplɔlawo dometɔ aɖe ƒe aƒe me le sabat dzi be yeaɖu nu la, wonɔ ŋku lém ɖe eŋu vevie. 2 Eye kpɔ ɖa! Ame aɖe si le tetedɔ lém la nɔ eŋkume. 3 Eya ta Yesu gblɔ na ame siwo nya Sea nyuie la kple Farisitɔwo be: “Ðe se ɖe mɔ be woada dɔ na ame le sabat dzi loo alo se meɖe mɔ o?” 4 Ke wozi kpi. Tete wòlé amea, da dɔa nɛ hedo mɔe. 5 Eye wògblɔ na wo be: “Mia dometɔ kae li, si ne viaŋutsu alo eƒe nyitsu ge ɖe vudo me la, maɖee enumake le sabat ŋkeke dzi o?” 6 Eye womete ŋu gblɔ nya aɖeke tsɔ ɖo nya siawo ŋu nɛ o. 7 Esi wòkpɔ ale si ame kpekpeawo nɔ bubunɔƒewo tiam na wo ɖokuiwo la, ewɔ kpɔɖeŋu aɖe na wo, gblɔ na wo be: 8 “Ne ame aɖe kpe wò va srɔ̃ɖekplɔ̃ ŋu la, mègava nɔ bubunɔƒe gãtɔ kekeake o. Ðewohĩ ɣemaɣi la, ekpe ame aɖe si nye bubume wu wò la hã, 9 eye ame si kpe mia kple ame ma la ava gblɔ na wò be: ‘Tsɔ wò nɔƒe na ame sia.’ Ekema àtsɔ ŋukpe ayi aɖanɔ nɔƒe si bɔbɔ ɖe anyi wu. 10 Gake ne wokpe wò la, yi ɖanɔ anyi ɖe nɔƒe si bɔbɔ ɖe anyi wu, be ne ame si kpe wò la va la, ne wòagblɔ na wò be, ‘Xɔ̃nye, yi ɖanɔ nɔƒe si ŋu bubu le wu.’ Ekema anye bubu na wò le ame siwo hã wokpe kpe ɖe ŋuwò la katã ŋkume. 11 Elabena ame sia ame si doa eɖokui ɖe dzi la, woabɔbɔe ɖe anyi, eye ame si bɔbɔa eɖokui la, woadoe ɖe dzi.” 12 Azɔ egblɔ na ame si kpee la hã be: “Ne èɖo ŋdɔnuɖukplɔ̃ alo fiẽnuɖukplɔ̃ la, mègayɔ xɔ̃wòwo, alo nɔviwòwo, alo wò ƒometɔwo, alo aƒelika kesinɔtɔwo o. Ðewohĩ woawo hã woava kpe wò gbe ɖeka, eye ema azu eteƒeɖoɖo na wò. 13 Ke boŋ ne èɖo kplɔ̃ la, kpe ame dahewo, nuwɔametɔwo, atatututɔwo, ŋkuagbãtɔwo; 14 eye àkpɔ dzidzɔ, elabena naneke mele wo si woatsɔ aɖo eteƒe na wò o. Elabena woaɖo eteƒe na wò le ame dzɔdzɔewo ƒe tsitretsitsi la me.” 15 Esi ame siwo hã wokpe dometɔ ɖeka se nya siawo la, egblɔ nɛ be: “Dzidzɔtɔe nye ame si ɖua abolo le Mawu fiaɖuƒe la me.” 16 Yesu gblɔ nɛ be: “Ame aɖe ɖo fiẽnuɖukplɔ̃ gã aɖe, eye wòkpe ame geɖewo. 17 Eye wòdɔ eƒe kluvi ɖa le fiẽnuɖuɣia be wòagblɔ na ame kpekpeawo be: ‘Miva, elabena nuwo sɔ gbe vɔ.’ 18 Gake wo katã wote taflatsɛdodo le mɔ ɖeka tɔgbi nu. Ame gbãtɔ gblɔ nɛ be: ‘Meƒle agble aɖe, eye ele nam be mayi aɖakpɔe ɖa; meɖe kuku, nyemate ŋu ava o.’ 19 Eye ame bubu gblɔ be: ‘Meƒle nyi eveveve teƒe atɔ̃, eye meyina wo do ge kpɔ, meɖe kuku, nyemate ŋu ava o.’ 20 Ame bubu hã gblɔ be: ‘Meɖe nyɔnu koe nye esia, eye le susu sia ta nyemate ŋu ava o.’ 21 Eya ta kluvi la trɔ va hegblɔ nya siawo na eƒe aƒetɔ la. Tete aƒetɔ la do dɔmedzoe ŋutɔ, eye wògblɔ na eƒe kluvi la be, ‘Netsɔ, yi dua ƒe ablɔwo me kple kpɔdomewo, eye nàkplɔ ame dahewo, nuwɔametɔwo, ŋkuagbãtɔwo, kple atatututɔwo ava afii.’ 22 Le ɣeyiɣi aɖe megbe la, kluvi la gblɔ be: ‘Aƒetɔ, wowɔ nu si ƒe se nède la dzi, gake nɔƒe gali.’ 23 Eye aƒetɔ la gblɔ na kluvi la be: ‘Yi mɔwo dzi kple teƒe siwo ŋu wotɔ kpɔ ɖo, eye nàzi amewo dzi be woava eme, ale be nye aƒea me nayɔ. 24 Elabena mele egblɔm na mi be: Ame mawo, siwo mekpe hafi la, dometɔ aɖeke maɖɔ nye fiẽnuɖuɖu la kpɔ o.’” 25 Ke ameha gã aɖewo nɔ mɔa zɔm kplii, eye wòtrɔ gblɔ na wo be: 26 “Ne ame aɖe va gbɔnye, eye melé fu fofoa kple dadaa kple srɔ̃a kple viawo kple nɔviaŋutsuwo kple nɔvianyɔnuwo, ɛ̃, kple ye ŋutɔ ƒe luʋɔ kura gɔ̃ hã o la, mate ŋu anye nye nusrɔ̃la o. 27 Ame sia ame si metsɔa eƒe fuwɔameti hedzea yonyeme o la mate ŋu anye nye nusrɔ̃la o. 28 Le kpɔɖeŋu me, mia dometɔ kae li, eye ne ele didim be yeatu xɔ kɔkɔ aɖe la, manɔ anyi ahabu eŋu kɔnta gbã, akpɔ ɖa ne nu sɔ gbɔ ɖe esi be wòawu enu oa? 29 Ne menye nenema o la, ɖewohĩ aɖo egɔme anyi, gake mate ŋu awu enu o, eye ame siwo katã kpɔe la ate fewuɖuɖu le eŋu 30 agblɔ be, ‘Ame sia dze xɔtutu gɔme, gake mete ŋu wu enu o.’ 31 Alo fia kae li, si ne eyina aʋa kpe ge kple fia bubu la, manɔ anyi ade adaŋu gbã, ne ate ŋu atsɔ asrafo akpe ewo anɔ te ɖe ame si gbɔna kpekpe ge kplii la ƒe asrafo akpe blaeveawo nu oa? 32 Ne ekpɔe be yemate ŋu aɖu ame ma dzi o la, ekema ne ame kemɛa le adzɔge ʋĩi gbɔna la, adɔ eƒe amewo ɖa be woawɔ ŋutifafa kplii. 33 Eya ta mia dometɔ si magbe nu le eƒe nunɔamesiwo katã gbɔ o la mate ŋu anye nye nusrɔ̃la o. 34 “Nyateƒee wònye be nu nyui aɖee dze nye. Gake ne dze kura gɔ̃ hã bu eƒe ŋusẽ la, nu kae woatsɔ adee? 35 Menyo na anyigba alo na zazã abe aɖu ene hã o. Wotsɔnɛ ƒua gbe. Ame si to li na be wòasee la, nesee.”


Suku Siwo Naa Hehe Subɔlawo Be Woaɖe Gbeƒã Ahafia Nu Abe Ale Si Yesu Wɔe Ene | Mawu Fiaɖuƒe\nHehenana Fiaɖuƒea Ƒe Subɔlawo\nAle si woto teokrasi sukuwo dzi le hehe nam Fiaɖuƒea ƒe subɔlawo be woawɔ woƒe dɔdeasiwo nyuie\n1-3. Ðoɖo kae Yesu wɔ be ame geɖewo nakpɔ gome le gbeƒãɖeɖedɔa me, eye nyabiase kawoe esia fɔ ɖe te?\nYESU nɔ gbeƒã ɖem le Galilea nutoa me hena ƒe eve sɔŋ. (Mixlẽ Mateo 9:35-38.) Eyi du kple kɔƒe geɖewo me ɖafia nu le ƒuƒoƒewo heɖe gbeƒã Fiaɖuƒe ŋuti nya nyuia. Afi sia afi si wòle gbeƒã ɖem le la, amehawo ƒoa zi ɖe eŋu. Yesu kpɔe be “nuŋeŋe la sɔ gbɔ” eye dɔwɔla geɖewo hiã.\n2 Eya ta Yesu wɔ ɖoɖo be ame geɖewo nakpɔ gome le gbeƒãɖeɖedɔa me. Ðoɖo kae wòwɔ? Edɔ eƒe apostolo 12-awo “be woaɖe gbeƒã Mawu Fiaɖuƒe la.” (Luka 9:1, 2) Apostoloawo anya bia wo ɖokuiwo be aleke tututu yewole dɔ ma wɔ gee hã. Gake hafi Yesu nadɔ wo ɖa la, ena hehe wo lɔlɔ̃tɔe, abe ale si ko Fofoa si le dziƒo hã na hehee ene.\n3 Esia fɔ nyabiase siwo gbɔna ɖe te: Hehe kae Yesu xɔ tso Fofoa gbɔ? Hehe kae Yesu na eƒe apostoloawo? Ke egbea ya ɖe, ɖe Mesia Fiaɖuƒea ƒe Fia le hehe nam eyomedzelawo le woƒe subɔsubɔdɔa wɔwɔ mea? Ne nenemae la, ke aleke wòle hehe sia nam woe?\n“Ale Si Fofo La Fiam La, Nya Siawo Megblɔna”\n4. Ɣekaɣie Yesu Fofo fia nui, eye afi kae wòfia nui le?\n4 Yesu ŋutɔ gblɔe tẽe be ye Fofo fia nu ye. Esime wònɔ eƒe subɔsubɔdɔa wɔm la, egblɔ be: “Ale si Fofo la fiam la, nya siawo megblɔna.” (Yoh. 8:28) Ɣekaɣie Fofoa fia nui, eye afi kae wòfia nui le? Edze ƒãa be esi Mawu nya wɔ eƒe Ŋgɔgbevi sia teti ko la, edze hehenanae. (Kol. 1:15) Vi sia nɔ Fofoa, si nye ‘Nufiala Gãtɔ’ la gbɔ le dziƒo ƒe gbogbo manyaxlẽ aɖewo, eye wòɖo toe hesrɔ̃ nu tso egbɔ le ɣeyiɣi mawo katã me. (Yes. 30:20) Alea wòdzɔe be Vi la xɔ hehe nyuitɔ kekeake tso Fofoa ƒe nɔnɔmewo, eƒe dɔwɔwɔwo, kple eƒe tameɖoɖowo ŋu.\n5. Hehe kae Fofo la na Vi la tso subɔsubɔdɔ si wòava wɔ le anyigba dzi ŋu?\n5 Esi ɣeyiɣiawo va nɔ yiyim la, Yehowa fia nu Via tso subɔsubɔdɔ si wòava wɔ le anyigba dzi hã ŋu. Mina míadzro nyagblɔɖi aɖe si ƒo nu tso ale si Nufiala Gãtɔ la fia nu eƒe Ŋgɔgbeviae ŋu la me kpɔ. (Mixlẽ Yesaya 50:4, 5.) Nyagblɔɖia gblɔ be Yehowa nyɔa Via “ŋdi sia ŋdi.” Kpɔɖeŋunyagbɔgblɔ sia he susu yi ale si dɔsrɔ̃vi aɖe ƒe aƒetɔ nyɔnɛ ŋdikanya be yeafia nui la dzi. Biblia ŋuti numekugbalẽ aɖe gblɔ be: “Yehowa . . . kplɔa Yesu yia sukuxɔ me abe sukuvi ene, be yeafia nui tso nya siwo wòaɖe gbeƒãe kple ale si wòaɖe gbeƒãe ŋu.” Yehowa fia ‘nya si Via agblɔ, kple ale si wòaƒo nui’ lae le “suku” ma me le dziƒo. (Yoh. 12:49) Fofo la na hehe Via tso ale si wòafia nui hã ŋu. * Esi Yesu va anyigba dzi la, ewɔ hehe si wòxɔ la ŋu dɔ nyuie, eye esia dze le ale si eya ŋutɔ wɔ eƒe subɔsubɔdɔa kple ale si wòna hehe eyomedzelawo be woawɔ woƒe subɔsubɔdɔae siaa me.\n6, 7. (a) Hehe kae Yesu na eƒe apostoloawo, eye nu kae esia kpe ɖe wo ŋu wote ŋu wɔ? (b) Nu kawo mee Yesu le egbɔ kpɔm be woana hehe eyomedzelawo le egbea?\n6 Hehe kae Yesu na eƒe apostoloawo abe ale si míegblɔe le ŋgɔdonyaa me ene? Míakpɔe le Mateo ta 10 lia me be ena mɔfiame aɖewo koŋ eƒe apostoloawo tso ale si woawɔ subɔsubɔdɔae ŋu. Esia ƒe ɖewoe nye: afi si woaɖe gbeƒã le (kpukpui 5, 6), nya si woaɖe gbeƒãe (kpukpui 7), ale si wòle vevie be woaɖo ŋu ɖe Yehowa ŋu (kpukpui 9, 10), nu si woawɔ ne woge ɖe aƒe aɖe me (kpukpui 11-13), nu si woawɔ ne ame aɖe mexɔ wo o (kpukpui 14, 15), kple nu si woawɔ ne woti wo yome (kpukpui 16-23). * Hehe si Yesu na eƒe apostoloawo memie la na wote ŋu va su te nyuie xɔ ŋgɔ na gbeƒãɖeɖe nya nyuia le ƒe alafa gbãtɔ me.\n7 Ke egbea ya ɖe? Mawu Fiaɖuƒea ƒe Fia Yesu de dɔ vevitɔ kekeake asi na eyomedzelawo be woaɖe gbeƒã “Fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã.” (Mat. 24:14) Ðe Fia la le hehe nam mí le dɔ vevi sia wɔwɔ mea? Ɛ̃! Míaƒe Fia sia si le dziƒo la le egbɔ kpɔm be woana hehe eyomedzelawo tso ale si woaɖe gbeƒã kple ale si woatsɔ agbanɔamedzi veviwo le hamea mee siaa ŋu.\nHehenana Subɔlawo Be Woanye Nyanyuigblɔlawo\n8, 9. (a) Taɖodzinu vevi kae nɔ Teokrasi Subɔsubɔ Sukua ŋu? (b) Aleke kwasiɖaa dome kpekpea kpe ɖe ŋuwò nèva bi ɖe edzi le subɔsubɔdɔa me?\n8 Tso gbe aɖe gbe ke la, Yehowa ƒe habɔbɔa toa takpekpewo kple hamea ƒe kpekpewo (abe Subɔsubɔ Kpekpea ene) dzi naa hehe Mawu ƒe amewo tso gbeadzisubɔsubɔdɔa ŋu. Ke hã, tso ƒe 1940-awo me la, nɔvi siwo xɔa ŋgɔ le míaƒe dɔwɔƒegãa la wɔ ɖoɖo ɖe suku vovovowo ŋu be woatsɔ ana hehe mí.\n9 Teokrasi Subɔsubɔ Suku. Abe ale si míekpɔe le ta si do ŋgɔ me ene la, ƒe 1943 mee wodze suku sia gɔme. Hehenana mí be míawɔ dɔdeasiwo nyuie le kplɔ̃ta le hamea ƒe kpekpewo me koe nye taɖodzinu si nɔ suku sia ŋua? Ao. Taɖodzinu si koŋ nɔ suku sia ŋue nye be woato edzi ana hehe Mawu ƒe amewo be woazã nuƒoƒo ŋutete si Yehowa na wo la nyuie atsɔ akafu eyama le subɔsubɔdɔa me. (Ps. 150:6) Sukua kpe ɖe nɔviŋutsu kple nɔvinyɔnu siwo ŋlɔ ŋkɔ ɖe eme la ŋu wozu Fiaɖuƒegbeƒãɖela nyuiwo. Egbea, míexɔa hehe nyui sia le kwasiɖaa dome kpekpea me.\n10, 11. Ame kawoe dea Gilead Sukua fifia, eye taɖodzinu kae le hehe si wonana le sukua me ŋu?\n10 Gbetakpɔxɔ Habɔbɔa Ƒe Gilead Biblia Suku. Dzoɖa, February 1, 1943 dzie wodze suku si míeyɔna egbea be Gbetakpɔxɔ Habɔbɔa Ƒe Gilead Biblia Suku la gɔme. Ðe woɖo suku sia le gɔmedzedzea me be woatsɔ ana hehe mɔɖelawo kple ɣeyiɣiawo katã ƒe subɔla bubuwo be woazu dutanyanyuigblɔlawo aɖasubɔ le xexea ƒe teƒe vovovowo. Gake tso October ƒe 2011 me la, ame siwo le ɣeyiɣiawo katã ƒe subɔsubɔdɔ tɔxɛa wɔm xoxo la koe dea suku sia—ame siawoe nye mɔɖela veviwo, dzikpɔla mɔzɔlawo kple wo srɔ̃wo, Betel dɔwɔlawo, kple dutanyanyuigblɔla siwo mede Gilead Sukua kpɔ o.\n11 Taɖodzinu kae le hehe si wonana le Gilead Sukua ŋu? Nɔviŋutsu aɖe si le nu fiam le suku sia me ɣeyiɣi didi aɖee nye esia la ɖo nya sia ŋu ale: “Eyae nye be sukuviawo nato Mawu ƒe Nyaa sɔsrɔ̃ tsitotsito dzi ado ŋusẽ woƒe xɔse, eye woakpe ɖe wo ŋu woatu mawumenɔnɔme nyui siwo hiã ɖo be woate ŋu akpe akɔ kple kuxi siwo woado goe le woƒe dɔdeasiwo me la dzidzedzetɔe. Sukua ƒe taɖodzinu vevi bubu hãe nye be wòaƒã nyanyuigbɔgblɔdɔa wɔwɔ ƒe didi vevie ɖe sukuviawo me.”—Ef. 4:11.\n12, 13. Ŋusẽ nyui ka kpɔm Gilead Sukua le ɖe xexea me katã ƒe gbeƒãɖeɖedɔa dzi? Gblɔ eƒe kpɔɖeŋu.\n12 Ŋusẽ nyui ka kpɔm Gilead Sukua le ɖe xexea me katã ƒe gbeƒãɖeɖedɔa dzi? Tso ƒe 1943 me la, ame 8,500 kple edzivɔwoe de Gilead Sukua, * eye woɖo dutanyanyuigblɔla siwo xɔ hehe le suku sia me la ɖe dukɔ siwo wu 170 me le xexea me godoo. Dutanyanyuigblɔla siawo wɔ hehe si woxɔ la ŋu dɔ nyuie to ale si woɖoa kpɔɖeŋu nyui le subɔsubɔdɔa wɔwɔ dzonɔamemetɔe me kple ale si wonaa hehe ame bubuwo be woawo hã woawɔe nenema dzi. Zi geɖe la, dutanyanyuigblɔlawo xɔa ŋgɔ le subɔsubɔdɔa me le teƒe siwo Fiaɖuƒegbeƒãɖela ʋɛ aɖewo ko le alo dzea egɔme le teƒe siwo gbeƒãɖela aɖeke kura mele o.\n13 Bu nu si dzɔ le Japan esi dutoƒogbeƒãɖeɖedɔa va tɔ te kura le Xexemeʋa Evelia wɔɣi la ŋu kpɔ. Le August 1949 me la, gbeƒãɖela siwo nye Japan vidzidziwo le dukɔa me la mede ame ewo o. Kaka ƒe ma nawu enu la, dutanyanyuigblɔla 13 siwo xɔ hehe le Gilead Sukua me la ƒe ŋku biã ɖe gbeƒãɖeɖedɔa ŋu vevie le Japan. Wogaɖo dutanyanyuigblɔla bubu geɖewo ɖa emegbe. Gbã la, dugãawo me koŋue wowɔa dɔ le, gake emegbe wova trɔ ɖe duviwo hã ŋu. Wodea dzi ƒo na woƒe nusrɔ̃viwo kple ame bubuwo vevie be woawɔ mɔɖeɖedɔa. Nu nyui geɖewo do tso agbagba siwo dutanyanyuigblɔla siawo dze kutrikukutɔe la me. Fiaɖuƒegbeƒãɖela 216,000 kple edzivɔwoe le Japan fifia, eye wo dometɔ 40 le 100 me kloe nye mɔɖelawo! *\n14. Nu ka dzie Teokrasi sukuwo ɖo kpee? (Kpɔ aɖaka si nye “ Suku Siwo Dzi Woto Le Hehe Nam Fiaɖuƒea Ƒe Subɔlawo” hã, le axa 188.)\n14 Teokrasi Suku Bubuwo. Mɔɖelawo Ƒe Subɔsubɔ Suku, Kristotɔ Srɔ̃tɔwo Ƒe Bibliasrɔ̃suku, kple Nɔviŋutsu Trewo Ƒe Bibliasrɔ̃sukua le kpekpem ɖe ame siwo de la ŋu be woawɔ ŋgɔyiyi le gbɔgbɔ me ahatsɔ dzonɔameme axɔ ŋgɔ le nyanyuigbɔgblɔdɔa me. * Teokrasi suku siawo katã nye kpeɖodzi sẽŋu be míaƒe Fia la le hehe nam eyomedzelawo nyuie be woate ŋu awɔ woƒe subɔsubɔdɔa bliboe.—2 Tim. 4:5.\nHehenana Nɔviŋutsuwo Be Woatsɔ Agbanɔamedzi Vevi Aɖewo\n15. Mɔ ka nue nɔvi siwo le agbanɔamedzinɔƒewo dina be yewoasrɔ̃ Yesu le?\n15 Èɖo ŋku Yesaya ƒe nyagblɔɖi si ƒo nu tso ale si Mawu na hehe Yesui ŋu dzia? Le “suku” ma si Vi la de le dziƒo me la, esrɔ̃ ‘ale si wòazã nya siwo sɔ atsɔ akpe ɖe ame siwo ŋu ɖeɖi te la ŋu.’ (Yes. 50:4) Yesu tsɔ nu si wòsrɔ̃ la de dɔwɔwɔ me; esi wòva anyigba dzi la, eto eƒe nuƒoƒo dzi na gbɔdzɔe “ame siwo katã le dagbadagbam, eye agba le [wo] wum.” (Mat. 11:28-30) Ame siwo le agbanɔamedzinɔƒewo hã dina be yewoasrɔ̃ Yesu ahana gbɔdzɔe wo nɔviŋutsu kple nɔvinyɔnuwo. Le susu sia ta la, woɖo suku vovovowo be woatsɔ ana hehe nɔviŋutsu siwo dze na agbanɔamedzi aɖewo la be woasubɔ wo nɔviwo nyuie.\n16, 17. Nu kae nye Fiaɖuƒe Subɔsubɔ Sukua ƒe taɖodzinu? (Kpɔ etenuŋɔŋlɔa hã.)\n16 Fiaɖuƒe Subɔsubɔ Suku. March 9, 1959 dzie wodze suku sia gɔme zi gbãtɔ le South Lansing, New York, le Eŋlisigbe me. Wokpe dzikpɔla mɔzɔlawo kple hame subɔlawo be woade suku sia si woawɔ ɣleti ɖeka. Emegbe wova dze sukua wɔwɔ ɖe gbe bubuwo hã me, si wɔe be woto edzi le hehe nam nɔviŋutsuwo vivivi le xexea me godoo. *\nNɔviŋutsu Lloyd Barry le nu fiam le Fiaɖuƒe Subɔsubɔ Suku aɖe me le Japan, le ƒe 1970 me\n17 Yehowa Ðasefowo Ƒe Ƒegbalẽ Ƒe 1962 Tɔ (si le yevugbe me) gblɔ tso Fiaɖuƒe Subɔsubɔ Sukua ƒe taɖodzinu ŋu be: “Togbɔ be vovo meganɔa ame ŋu kura le egbexexea me o hã la, ele be ame siwo nye dzikpɔlawo le Yehowa Ðasefowo ƒe hamewo me la nawɔ ɖoɖo ɖe woƒe agbe ŋu nyuie ale be woate ŋu akpɔ vovo ɖe hamea me tɔwo katã ŋu ale si dze, eye woanye yayra na wo. Gake mele be vovokpɔkpɔ ɖe hamea ŋu nana woagblẽ woƒe ƒomea ɖi o, ke boŋ ele be woaɖɔ ŋu ɖo ahada sɔ. Eya ta mɔnukpɔkpɔ nyui kae nye esi su hame subɔlawo katã si le xexea me godoo be woade Fiaɖuƒe Subɔsubɔ Sukua ahaxɔ hehe tso nu si Biblia bia tso dzikpɔlawo si be woawɔ ŋu!”—1 Tim. 3:1-7; Tito 1:5-9.\n18. Aleke Fiaɖuƒe Subɔsubɔ Sukua ɖea vi na Mawu ƒe amewo katãe?\n18 Fiaɖuƒe Subɔsubɔ Sukua le vi ɖem na Mawu ƒe amewo katã. Le mɔ ka nu? Ne hamemetsitsiwo kple subɔsubɔdɔwɔlawo tsɔ nu siwo wosrɔ̃ le suku sia me de dɔwɔwɔ me la, abe Yesu ene la, wozua gbɔdzɔetsoƒe na wo nɔviwo. Ðe wò dzi medzea eme ŋutɔ ne hamemetsitsi alo subɔsubɔdɔwɔla aɖe tsɔ ɖe le eme na wò hegblɔ nya fakɔname aɖe na wò, alo ɖo to se wò kuxiwo, alo va srã wò kpɔ hede dzi ƒo na wò oa? (1 Tes. 5:11) Ɛ̃, yayrae nɔvi siawo tɔgbi nye na woƒe hameawo vavã!\n19. Suku bubu kawo dzie Nufiafia Kɔmitia kpɔna, eye nu ka tae woɖo suku siawo?\n19 Teokrasi Suku Bubuwo. Dɔdzikpɔha ƒe Nufiafia Kɔmitia kpɔa suku bubu siwo hã naa hehe nɔviŋutsu siwo le agbanɔamedzinɔƒewo le habɔbɔa me la dzi. Suku siawoe nye esiwo wowɔna na hamemetsitsiwo, dzikpɔla mɔzɔlawo, kple Alɔdzekɔmiti me tɔwo be wòakpe ɖe wo ŋu woasu te nyuie na woƒe agbanɔamedzi vovovoawo tsɔtsɔ. Biblia me hehe si nɔviŋutsu siawo xɔna le suku siawo me la dea dzi ƒo na wo be woado ŋusẽ woawo ŋutɔwo ƒe gbɔgbɔmemenyenye ahawɔ Ŋɔŋlɔawo me gɔmeɖosewo ŋu dɔ le nuwɔwɔ kple alẽ xɔasi siwo Yehowa tsɔ de woƒe dzikpɔkpɔ te la me.—1 Pet. 5:1-3.\nSubɔsubɔdɔ Ƒe Hehenasuku gbãtɔ si wowɔ le Malawi, le ƒe 2007 me\n20. Nu ka tae Yesu gblɔ be mí katã míanye ame siwo “Yehowa afia nu,” eye nu kae nèɖo kplikpaa be yeawɔ?\n20 Edze ƒãa be Mesia Fia la le egbɔ kpɔm be ye yomedzelawo naxɔ hehe nyuie. Hehexɔxɔ siawo katã tso Yehowa gbɔ; eyae na hehe Via gbã, eye Via hã le hehe nam eyomedzelawo. Eya tae Yesu gblɔ be mí katã míanye ame siwo “Yehowa afia nu.” (Yoh. 6:45; Yes. 54:13) Mina míaɖoe kplikpaa be míana hehe si míaƒe Fia la le mía nam naɖe vi na mí. Eye mina míaɖo ŋku edzi be hehe siawo ƒe taɖodzinue nye be wòakpe ɖe mía ŋu míayi edzi asẽ ŋu le gbɔgbɔ me ale be míate ŋu awɔ míaƒe subɔsubɔdɔa bliboe.\n^ mm. 5 Aleke míewɔ nya be Fofo la na hehe Vi la tso ale si wòafia nui ŋu? Bu nya sia ŋu kpɔ: Ale si Yesu zã lododo geɖewo le eƒe nufiafia me la na nyagblɔɖi aɖe si woŋlɔ ɖi ƒe alafa gbogbo aɖewo hafi wova dzii la va eme. (Ps. 78:2; Mat. 13:34, 35) Ðikeke mele eme o be esi Yehowa, Ame si gbɔ nyagblɔɖi ma tso la na hehe Via xoxoxo do ŋgɔ tae wònya be ava zã lododowo alo kpɔɖeŋuwo le eƒe nufiafia me.—2 Tim. 3:16, 17.\n^ mm. 6 Le ɣleti aɖewo megbe la, Yesu “tia ame blaadre bubu, eye wòdɔ wo eveveve” be woaɖaɖe gbeƒã. Ena hehe woawo hã.—Luka 10:1-16.\n^ mm. 12 Ame siawo dometɔ aɖewo de Gilead Sukua wu zi ɖeka.\n^ mm. 13 Woɖe nu geɖe me tso ŋusẽ nyui si dutanyanyuigblɔla siwo xɔ hehe le Gilead Sukua me le kpɔkpɔm ɖe gbeƒãɖeɖedɔa dzi le xexea me godoo la ŋu le agbalẽ si nye Jehovah’s Witnesses—Proclaimers of God’s Kingdom (Les Témoins de Jéhovah: Prédicateurs du Royaume de Dieu) ƒe ta 23 lia me.\n^ mm. 14 Fiaɖuƒe Nyanyuigblɔlawo Ƒe Sukuae va xɔ ɖe suku eve mamlɛawo teƒe fifia.\n^ mm. 16 Egbea, wowɔa Fiaɖuƒe Subɔsubɔ Sukua na hamemetsitsiwo katã ne ƒe ʋɛ aɖewo va yi, eye ɣeyiɣi didi si sukua xɔna hã te ŋu trɔna. Tso ƒe 1984 me ke la, wonaa hehe subɔsubɔdɔwɔlawo hã le suku sia me.\nHehe kae Yesu xɔ tso Fofoa gbɔ?\nAleke Fia la le hehe nam eyomedzelawo be woanye nyanyuigblɔlawoe?\nAleke wonaa hehe nɔviŋutsu siwo le agbanɔamedzinɔƒewo la be woatsɔ woƒe agbanɔamedziawo nyuie?\nAleke nàte ŋu aɖee afia be yekpɔa ŋudzedze ɖe hehenaɖoɖo siwo Fia la wɔ ŋu?\nSUKU SIWO DZI WOTO LE HEHE NAM FIAÐUƑEA ƑE SUBƆLAWO\nKRISTOTƆWO ƑE AGBENƆNƆ KPLE SUBƆSUBƆDƆ\nTaɖodzinua: Be woana hehe gbeƒãɖelawo be woanye nya nyui gbeƒãɖela kple nufiala bibiwo.\nƔeyiɣi Didi Si Wòxɔna: Eyia edzi ɖaa.\nTeƒe Si Wowɔnɛ Le: Fiaɖuƒe Akpata si le nutoa me.\nAle Si Woawɔ Adee: Ame siwo katã dea ha kple hamea edziedzi, siwo lɔ̃ ɖe Biblia ƒe nufiafiawo dzi eye woƒe agbenɔnɔ wɔ ɖeka kple Kristotɔwo ƒe dzidzenuwo ate ŋu ade suku sia. Ne èdi be yeaŋlɔ ŋkɔ ɖe sukua me la, ke gblɔe na Agbenɔnɔ Kple Subɔsubɔdɔ Kpekpea dzikpɔla.\nEƒe Viɖewo: Míesrɔ̃a ale si míawɔ numekuku ahagblɔ nyawo eme nakɔ nyuie la le kwasiɖaa dome kpekpea me. Míesrɔ̃a alesi míaɖo to ame bubuwo nyuie hã ale be míaƒe susu nanɔ woƒe gbɔgbɔmenuhiahiãwo ŋu, ke menye míawo ŋutɔ tɔwo ko o.\nArnie, si nye dzikpɔla mɔzɔla ɣeyiɣi didi aɖee nye esia la gblɔ be: “Mekukɔna tso nye ɖevime ke eye esesẽna nam be makpɔ amewo ŋkume. Kpekpe sia kpe ɖe ŋunye metu dzinɔameƒo ɖo. Yehowa kpe ɖe ŋunye to hehe sia dzi mesrɔ̃ ale si magbɔ nyuie ne mele nu ƒom kple mɔ siwo dzi mato ana nye susu nanɔ nya siwo magblɔ ŋu. Medaa akpe na Mawu ŋutɔ ɖe ale si wòkpe ɖe ŋunye mete ŋu le ekafum le hamea me kple gbeadzi siaa la ta.”\nHAMEMETSITSIWO ƑE SUKU *\nTaɖodzinua: Be woakpe ɖe hamemetsitsiwo ŋu woado ŋusẽ woƒe gbɔgbɔmemenyenye ahatsɔ woƒe agbanɔamedziwo le hamea me nyuie.\nƔeyiɣi Didi Si Wòxɔna: Ŋkeke atɔ̃.\nTeƒe Si Wowɔnɛ Le: Alɔdzedɔwɔƒeae tiaa teƒea; zi geɖe la, enyea Fiaɖuƒe Akpata alo Takpexɔ aɖe me.\nAle Si Woawɔ Adee: Alɔdzedɔwɔƒeae kpea hamemetsitsiwo be woade.\nEƒe Viɖewo: Se nya si ame siwo de klass 92 lia le Patterson (New York) la dometɔ aɖewo gblɔ ɖa:\n“Sukua ɖe vi nam ŋutɔ, ekpe ɖe ŋunye melé ŋku ɖe ɖokuinye ŋu eye mekpɔ ale si mate ŋu alé be na Yehowa ƒe alẽawo.”\n“Mawɔ hehe sia ŋu dɔ le nye agbemeŋkeke mamlɛawo katã me.”\nMƆÐELAWO ƑE SUBƆSUBƆ SUKU\nTaɖodzinua: Be woakpe ɖe mɔɖelawo ŋu ‘woawɔ woƒe subɔsubɔdɔa bliboe.’—2 Tim. 4:5.\nƔeyiɣi Didi Si Wòxɔna: Ŋkeke ade.\nTeƒe Si Wowɔnɛ Le: Alɔdzedɔwɔƒeae tiaa teƒea; zi geɖe la, enyea Fiaɖuƒe Akpata aɖe me.\nAle Si Woawɔ Adee: Ele be ame nanye gbesiagbe mɔɖela hena ƒe ɖeka alo esi wu nenema. Nutome sue dzikpɔla nana mɔɖela siwo dze ade la nyana. Woate ŋu akpe ame siwo le mɔɖeɖedɔa wɔm ɣeyiɣi didi aɖee nye esia eye ƒe atɔ̃ va yi tso esime wode sukua la be woagadee ake.\nEƒe Viɖewo: Lily gblɔ be: “Sukua kpe ɖe ŋunye mesrɔ̃ ale si maɖu kuxiwo dzi le gbeadzisubɔsubɔdɔa kple nye agbe me siaa. Mewɔ ŋgɔyiyi geɖe ŋutɔ le ale si mesrɔ̃a nui, ale si mefiaa nui, kple ale si mezãa Bibliae me. Ena mesu te nyuie be makpe ɖe amewo ŋu, akpe asi ɖe hamemetsitsiwo ŋu, ahawɔ akpa aɖe le nana be dzidziɖedzi nava hamea me.”\nBrenda, si de sukua zi eve la gblɔ be: “Sukua kpe ɖe ŋunye nye susu le gbɔgbɔmenuwo ŋu bliboe, edo ŋusẽ nye dzitsinya, eye wòna nye susu katã le ale si mawɔ akpe ɖe amewo ŋui ŋu. Yehowa ƒe dɔme nyo vavã!”\nBETEL VALA YEYEWO ƑE SUKU\nTaɖodzinua: Suku sia kpena ɖe Betel vala yeyewo ŋu be woakpɔ dzidzedze le Betel subɔsubɔdɔa me.\nƔeyiɣi Didi Si Wòxɔna: Ŋkeke ene; gaƒoƒo ene gbe sia gbe.\nTeƒe Si Wowɔnɛ Le: Betel.\nAle Si Woawɔ Adee: Wokpea ame siwo nye Betel ƒomea me tɔwo koŋ alo lɔlɔ̃nu faa dɔwɔla siwo subɔna le Betel hena ɣeyiɣi aɖe (ƒe ɖeka alo esi wu nenema) la be woade.\nEƒe Viɖewo: Demetrius, si de suku sia le ƒe 1980-awo me la gblɔ be: “Suku sia na nye ɖokuisinusɔsrɔ̃ nyo ɖe edzi eye wòkpe ɖe ŋunye mesu te be masubɔ le Betel ƒe geɖe. Nufialaawo, nusɔsrɔ̃awo, kple aɖaŋuɖoɖo nyui siwo mexɔ le sukua me la na meka ɖe edzi be Yehowa lɔ̃m eye wòdi be yeakpe ɖe ŋunye makpɔ dzidzedze le Betel subɔsubɔdɔa me.”\nFIAÐUƑE NYANYUIGBLƆLAWO ƑE SUKU *\nTaɖodzinua: Be woana hehe tɔxɛ ame siwo le ɣeyiɣiawo katã ƒe subɔsubɔdɔa wɔm (srɔ̃tɔwo, nɔviŋutsu trewo, kple nɔvinyɔnu trewo siaa) ale be Yehowa kple eƒe habɔbɔa nate ŋu azã wo le mɔ geɖe nu. Woade dɔ asi na suku sia nuwulawo dometɔ geɖe be woasubɔ le afi si hiahiã geɖe le le woƒe dukɔa me. Woate ŋu aɖo wo dometɔ siwo mexɔ ƒe 50 haɖe o ɖa be woasubɔ abe ɣeyiɣi kpui aɖe ƒe mɔɖela veviwo ene be woadze gbeƒãɖeɖedɔa gɔme ahakekee ɖe enu le nuto saɖeagawo me.\nƔeyiɣi Didi Si Wòxɔna: Ɣleti eve.\nNɔviŋutsu kple nɔvinyɔnuwo siaa le teokrasi hehe xɔm\nAle Si Woawɔ Adee: Ame siwo le ɣeyiɣiawo katã ƒe subɔsubɔdɔa wɔm, siwo xɔ tso ƒe 23 va ɖo ƒe 65 eye wole lãmesẽ nyui me, siwo ƒe nɔnɔmewo aɖe mɔ na wo be woasubɔ le afi sia afi si hiahiã geɖe le, eye wonye ame siwo si “Nyee nye esi! Dɔm” ƒe nɔnɔme le la ate ŋu ade. (Yes. 6:8) Ele be ame siwo katã ade sukua, woɖanye nɔviŋutsu kple nɔvinyɔnu trewo alo srɔ̃tɔwo o, nanɔ ɣeyiɣiawo katã ƒe subɔsubɔdɔa wɔm ƒe eve ya teti tsiã ɖe enu. Eye ele be srɔ̃tɔwo naɖe wo nɔewo ƒe eve ya teti. Ele hã be nɔviŋutsuwo nanɔ subɔsubɔm abe hamemetsitsi ene alo anye subɔsubɔdɔwɔla ƒe eve ya teti tsiã ɖe enu. Ne woawɔ suku sia le miaƒe dukɔa me la, alɔdzedɔwɔƒea awɔ ɖoɖo woawɔ kpekpe aɖe le nutome gã takpekpe me na ame siwo di be yewoadee.\nEƒe Viɖewo: Ame siwo de Nɔviŋutsu Trewo Ƒe Bibliasrɔ̃suku kple Kristotɔ Srɔ̃tɔwo Ƒe Bibliasrɔ̃sukua va yi la gblɔ nya nyui geɖewo tso suku siawo ŋu. Tso ƒe 2013 mee Dɔdzikpɔhaa wɔ ɖoɖo be woatrɔ asi le suku eve siawo ŋu woazu suku ɖeka, si nye Fiaɖuƒe Nyanyuigblɔlawo Ƒe Sukua. Míele mɔ kpɔm be suku yeye sia aɖe vi na mɔɖela wɔnuteƒe bubu geɖewo, siwo dome nɔvinyɔnu trewo hã le.\nGBETAKPƆXƆ HABƆBƆA ƑE GILEAD BIBLIA SUKU\nTaɖodzinua: Woate ŋu ade dɔ asi na suku sia delawo be woanye dzikpɔla mɔzɔlawo, dutanyanyuigblɔlawo, alo Betel dɔwɔlawo. Ne wotsɔ hehe nyui si woxɔ de dɔwɔwɔ me la, woawɔ akpa vevi aɖe le nana be hameawo nali ke me, eye le alɔdzedɔwɔƒewo la, ana nuwo nazɔ ɖe ɖoɖo nyui nu.\nƔeyiɣi Didi Si Wòxɔna: Ɣleti atɔ̃.\nTeƒe Si Wowɔnɛ Le: Gbetakpɔxɔ Habɔbɔa Ƒe Hehenaƒe si le Patterson, New York.\nGilead Suku—Patterson, New York\nAle Si Woawɔ Adee: Srɔ̃tɔwo, nɔviŋutsu trewo, kple nɔvinyɔnu tre siwo le ɣeyiɣiawo katã ƒe subɔsubɔdɔ tɔxɛa wɔm xoxo la ate ŋu ade. Ame siawoe nye mɔɖela veviwo, Betel ƒomea me tɔwo, dzikpɔla mɔzɔlawo kple wo srɔ̃wo kpakple dutanyanyuigblɔla siwo mede Gilead Sukua kpɔ o. Alɔdzekɔmitiae kpea wo be woakpe sukua dede ƒe dɔbiagbalẽvi ɖo. Ele be woanye ame siwo doa Eŋlisigbe heŋlɔnɛ hã.\nEƒe Viɖewo: Lade kple srɔ̃a Monique siwo tso United States eye ƒe geɖee nye esia wole subɔsubɔm tso esime wode sukua la gblɔ nya siwo gbɔna:\nLade gblɔ be: “Gilead Sukua dzra mí ɖo be míate ŋu ayi afi sia afi le xexea me, eye míele klalo be míawɔ dɔ kple mía nɔvi lɔlɔ̃awo le nɔnɔme ɖe sia ɖe me.”\nMonique gblɔ kpee be: “Esi mele nu siwo mesrɔ̃ tso Mawu ƒe Nya me la dzi wɔm ta la, mele dzidzɔ geɖe kpɔm le nye dɔdeasia me. Mebua dzidzɔ si kpɔm mele la be enye kpeɖodzi bubu be Yehowa lɔ̃m.”\nFIAÐUƑE SUBƆSUBƆ SUKU\nTaɖodzinua: Be woana hehe dzikpɔla mɔzɔlawo, hamemetsitsiwo, kple subɔsubɔdɔwɔlawo le dzikpɔkpɔdɔa kple agbanɔamedzi bubuwo tsɔtsɔ me. (Dɔw. 20:28) Wodzroa ale si nuwo le yiyim le hameawo me kple hameawo ƒe nuhiahiã siwo gbɔ wòle be woakpɔ kpata la me. Dɔdzikpɔhaa wɔa ɖoɖo be ne wowɔ suku sia la, ƒe ʋɛ aɖewo megbe ko woagawɔe.\nƔeyiɣi Didi Si Wòxɔna: Le ƒe ʋɛ siwo va yi me la, ɣeyiɣi didi si sukua xɔna la te ŋu trɔna.\nTeƒe Si Wowɔnɛ Le: Zi geɖe la, wowɔnɛ le Fiaɖuƒe Akpata alo Takpexɔ aɖe me.\nAle Si Woawɔ Adee: Nutome sue dzikpɔlae naa nyatakaka siwo hiã la hamemetsitsiwo kple subɔsubɔdɔwɔlawo tso suku sia dede ŋu. Alɔdzedɔwɔƒeae kpea dzikpɔla mɔzɔlawo ya be woade.\nEƒe Viɖewo: Nɔviŋutsu aɖe si ŋkɔe nye Quinn gblɔ be: “Togbɔ be míesrɔ̃a nu gbogbo aɖe le ɣeyiɣi kpui aɖe ko me hã la, sukua doa ŋusẽ hamemetsitsiwo eye wòkpena ɖe wo ŋu be woanɔ dzidzɔ kpɔm ‘ahawɔ ŋutsu’ le Yehowa subɔsubɔ me. Hamemetsitsi yeyewo kple xoxoawo siaa srɔ̃a ale si woakplɔ alẽawo nyuie ahawɔ ɖeka le ‘tamesusu ɖeka me.’”\nNɔviŋutsu bubu si ŋkɔe nye Michael hã gblɔ be: “Suku sia kpe ɖe mía ŋu míese ale si míawɔ atu míaƒe xɔse ɖo gɔme, exlɔ̃ nu mí tso afɔkuwo ŋu, eye wòkpe ɖe mía ŋu míekpɔ afɔ siwo míaɖe alé be na alẽawo. Hehe kae nye esi da sɔ ale!”\nNUTOME SUE DZIKPƆLAWO KPLE WO SRƆ̃WO ƑE SUKU *\nTaɖodzinua: Be woakpe ɖe nutome sue dzikpɔlawo ŋu woasubɔ hameawo nyuie, ‘ado vevie nu le nuƒoƒo kple nufiafia me,’ ahakplɔ alẽ siwo le woƒe dzikpɔkpɔ te la nyuie.—1 Tim. 5:17; 1 Pet. 5:2, 3.\nƔeyiɣi Didi Si Wòxɔna: Ɣleti ɖeka.\nTeƒe Si Wowɔnɛ Le: Alɔdzedɔwɔƒeae tianɛ.\nAle Si Woawɔ Adee: Alɔdzedɔwɔƒeae kpea nutome sue dzikpɔlawo kple wo srɔ̃wo be woade.\nEƒe Viɖewo: Joel kple Connie, siwo de klass gbãtɔ le ƒe 1999 me gblɔ be: “Míaƒe ŋudzedzekpɔkpɔ ɖe ale si Yesu le eƒe tanyenye ŋu dɔ wɔm le habɔbɔa dzi kpɔkpɔ me la gade to ɖe edzi. Míekpɔe be ele vevie be míade dzi ƒo na nɔvi siwo subɔm míele eye míado ŋusẽ ɖekawɔwɔ si le hame ɖe sia ɖe me. Hehe sia na wòtsi susu me na mí be togbɔ be mí dzikpɔla mɔzɔlawo míeɖoa aɖaŋu na nɔviawo heɖɔa wo ɖo ɣeaɖewoɣi hã la, ele be míaƒe taɖodzinu vevitɔ nanye be míakpe ɖe wo ŋu woakpɔe be Yehowa lɔ̃ yewo.”\nALƆDZEKƆMITI ME TƆWO KPLE WO SRƆ̃WO ƑE SUKU\nTaɖodzinua: Be woakpe ɖe Alɔdzekɔmiti me tɔwo ŋu woakpɔ Betel ƒewo dzi nyuie, akpɔ hameawo ƒe nuhiahiãwo gbɔ, eye woakpɔ nutome sue siwo le woƒe anyigbamama me la dzi nyuie.—Luka 12:48b.\nAle Si Woawɔ Adee: Dɔdzikpɔhaa ƒe Subɔsubɔ Kɔmitiae kpea Alɔdzekɔmiti alo Dukɔ Dzikpɔkɔmiti me tɔwo kple wo srɔ̃wo be woade.\nEƒe Viɖewo: Lowell kple Cara wode klass 25 lia. Wole subɔsubɔm le Nigeria fifia.\nLowell gblɔ be: “Sukua ɖo ŋku edzi nam be aleke kee meɖaxaxae o, alo dɔ ka kee woɖade asi nam o, nu vevitɔ si ana Yehowa nakpɔ ŋudzedze ɖe ŋunyee nye be matsi le gbɔgbɔ me.”\nCara ɖe nu vevi aɖe si wòsrɔ̃ le sukua me la gblɔ ale: “Ne nyemate ŋu aɖe nane me woase egɔme bɔbɔe o la, ke ehiã be nye ŋutɔ masrɔ̃e nyuie hafi atee kpɔ be mafia ame bubuwo.”\n^ mm. 63 Womedze suku sia gɔme le dukɔ aɖewo me haɖe o.\n^ mm. 84 Womedze suku sia gɔme le dukɔ aɖewo me haɖe o.\n^ mm. 105 Womedze suku sia gɔme le dukɔ aɖewo me haɖe o.\nAleke nàwɔ aɖe mɔxenuwo ɖa be nàɖo wò taɖodzinuwo gbɔ le mawusubɔsubɔ me?\nAleke míate ŋu akpe ɖe sɔhɛwo kple nɔviŋutsu siwo xɔ nyɔnyrɔ eteƒe medidi o ŋu be woawɔ ŋgɔyiyi?\nGilead Suku Ƒe Klas 137 Lia Ŋu Nya Veviwo


Nu Kae Nye Luʋɔ? | Biblia Me Biabiawo\nGBE BUBU Afrikaans Albanian Amharic Arabic Armenian Bislama Bulgarian Catalan Cebuano Chavacano China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Cibemba Croatian Czech Danish Dutch Estonian Eŋlisi Eʋegbe Finnish Fon Franse Georgian German Greek Haitian Creole Hebrew Hiligaynon Hungarian Igbo Iloko Indonesian Italian Japanese Kachin Kikaonde Kiluba Kinyarwanda Kirghiz Korean Lingala Lithuanian Malagasy Malay Maltese Myanmar Norwegian Nzema Oromo Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Shona Slovak Slovenian Spanish Swahili Swedish Tagalog Tatar Telugu Thai Tshiluba Tsonga Turkish Turkmen Ukrainian Valencian Venda Vietnamese Xhosa Yoruba Zulu\nHebrigbe me nya si nye neʹphesh kple Helagbe me nya si nye psy·kheʹ gɔmee woɖe le Biblia me be “luʋɔ.” Hebrigbe me nya sia ƒe gɔmeɖeɖe tẽe nye “nuwɔwɔ si gbɔna” eye Helagbe me tɔa hã gɔmee nye “nu gbagbe.” * Eya ta nu si luʋɔ fiae nye nu gbagbe bliboa, ke menye nane si le nu gbagbea me si yia edzi nɔa agbe ne nu gbagbea ku o. Kpɔ ale si Biblia ɖee fia be amegbetɔ blibo lae nye luʋɔ la ɖa:\nWomede luʋɔ Adam me o—ɖe wòzu “luʋɔ gbagbe”\nEsi Yehowa Mawu wɔ Adam si nye amegbetɔ gbãtɔ la, Biblia gblɔ be “ame la zu luʋɔ gbagbe.” (1 Mose 2:7) Womede luʋɔ Adam me o—ɖe wòzu luʋɔ alo ame gbagbe.\nBiblia gblɔ be luʋɔ ate ŋu awɔ dɔ, nuɖuɖu ate ŋu adzroe, ate ŋu aɖu nu, ate ŋu awɔ se dzi eye ate ŋu aka asi nu kuku ŋu. (3 Mose 5:2; 7:20; 23:30; 5 Mose 12:20; Romatɔwo 13:1) Ame bliboae wɔa nu siawo.\nÐe luʋɔ nye nu makumakua?\nAo, luʋɔ ate ŋu aku. Mawunyakpukpui geɖewo ɖee fia be luʋɔ kuna. Wo dometɔ aɖewoe nye esiawo:\n“Luʋɔ, si wɔ nu vɔ̃ la, eyae aku.”—Ezekiel 18:4, 20, Eʋegbe Biblia.\nLe blema Israel la, to si wohena na amewo le nu vɔ̃ gã akpa gãtɔ gomee nye be “wotsrɔ̃a luʋɔ” mawo. (2 Mose 12:15, 19; 3 Mose 7:20, 21, 27; 19:8, King James Version) “Woatsrɔ̃ eƒe agbe ɖa.”—2 Mose 31:14, Eʋegbe Biblia.\nNe amea ku la, woyɔa eƒe ŋutilã kukua le Biblia aɖewo me be “luʋɔ kuku.” (3 Mose 21:11, etenuŋɔŋlɔ; 4 Mose 6:6, etenuŋɔŋlɔ) Togbɔ be Biblia geɖewo zã nya siwo nye “ŋutilã kuku” alo “ame kuku” le kpukpui siawo me hã la, neʹphesh alo “luʋɔ” ye wozã le kpukpui siawo me le Hebri nuŋlɔɖiawo me.\n“Luʋɔ” ate ŋu afia “agbe”\nWotea ŋu zãa “luʋɔ” le Biblia me hã wòfiaa “agbe.” Le kpɔɖeŋu me, wozã Hebrigbe me nya (neʹphesh) si gɔme woɖena be “luʋɔ” wòfia “agbe” le Hiob 33:22. Nenema ke Biblia ɖee fia be ame ate ŋu ade eƒe luʋɔ afɔku me alo atsrɔ̃e.— 2 Mose 4:19; Ʋɔnudrɔ̃lawo 9:17; Filipitɔwo 2:30.\nNya “luʋɔ” zazã le gɔmesese sia nu akpe ɖe mía ŋu míase mawunyakpukpui siwo me wogblɔ le be luʋɔ “nɔ dodom” alo nɔ “dzodzom” la gɔme. (1 Mose 35:18; King James Version) Nyagbɔgblɔ sia fia be amea ƒe agbe nu nɔ tsotsom. Woɖe 1 Mose 35:18 me nya sia gɔme le Biblia aɖewo me be “egbɔ zi mamlɛtɔ.”—Good News Translation; New Jerusalem Bible.\nAfi si luʋɔ makumaku ƒe dzixɔsea dzɔ tso\nHelatɔwo ƒe xexemenunya mee Kristotɔwo ƒe subɔsubɔha siwo xɔe se be luʋɔ mekuna o la kpɔ woƒe nufiafia sia tso, menye Biblia mee o. Numekugbalẽ aɖe (Encyclopædia Britannica) gblɔ be: “Nu si wowɔnɛ le Biblia me be luʋɔ la do ƒome kple ŋɔtimegbɔgbɔ eye mede vovototo aɖeke luʋɔ makpɔmakpɔ kple ŋutilã si wokpɔna la dome o. Blema Helatɔwo gbɔe Kristotɔwo ƒe dzixɔse si nye be luʋɔ to vovo na ŋutilã la dzɔ tso.”\nMawu meda asi ɖe edzi be míatsɔ amegbetɔwo ƒe xexemenunya atsaka yeƒe nufiafiawo o. Xexemenunya sia dometɔ ɖekae nye dzixɔse si nye be luʋɔ mekuna o. Biblia xlɔ̃ nu mí boŋ be míakpɔ “nyuie be ame aɖeke nagato xexemenunya kple beble dzodzro si wotu ɖe amewo ƒe kɔnyinyiwo dzi aɖe aboyo” mí o.—Kolosetɔwo 2:8.\n^ mm. 3 Kpɔ agbalẽ siwo nye The New Brown, Driver, and Briggs Hebrew and English Lexicon of the Old Testament, axa 659, kple Lexicon in Veteris Testamenti Libros, axa 627. Woɖe neʹphesh kple psy·kheʹ le Biblia geɖewo me kple nya vovovowo wòsɔna ɖe nya siwo gblɔm wole la nu. Woɖe wo gɔme ɣeaɖeɣi be “luʋɔ,” “agbe,” “ame,” “nuwɔwɔ,” alo “ŋutilã.”\nAme geɖe susuna be ne ame ku la, eƒe akpa makpɔmakpɔ aɖe dona le ŋutilãa me heyia edzi nɔa agbe. Nu kae Mawu ƒe Nyaa gblɔ na mí tso nya sia ŋu?\nƉoe Ɖe Amewo Ɖoe Ɖe Amewo Nu Kae Nye Luʋɔ?


Ale Si Míanɔ Te Ðe Vodadawo Nu Kple Ale Si Míaƒo Asa Na Wo\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nDzi dzɔa Don kple Margaret * ne wo vinyɔnua kple eƒe ƒomea va srã wo kpɔ. Gbe ɖeka hafi woadzoa Margaret si nye nuɖala tsã si xɔ dzudzɔ le dɔme la ɖa makaroni kple nyinotsibabla si wotsɔ wɔ atadi na wo. Nuɖuɖu sia doa dzidzɔ na mamayɔvi eveawo ŋutɔ.\nEsi wo katã wonɔ anyi la, Margaret tsɔ nuɖuɖua vɛ eye wòdae ɖe kplɔ̃a dzi. Esi wòʋu nu le enu la, eƒe ŋkume da tu, esi wòkpɔe be nyinotsibablatadi la koe nɔ agbaa me! Margaret ŋlɔ nu vevi aɖe be, mekɔ makaroni la ɖe atadia me o! *\nMíeɖanye ame tsitsiwo alo ɖeviwo o, nuteƒekpɔkpɔ ka kee ɖasu mía si o, mí katã míedaa vo. Ate ŋu anye be míegblɔ nya aɖe eŋu mabumabui alo wɔ nane evɔ menye ɣemaɣie wòle be míawɔe hafi o alo ŋe aɖaba ƒu nane dzi loo alo míeŋlɔ nane si wòle be míawɔ hafi la be. Nu ka tae míedaa vo? Nu kae wòle be míawɔ ne mía ŋutɔwo loo alo ame bubu wɔ vodada? Ðe wòadzɔ be míawɔ vodada kura oa? Ne susu si sɔ le mía si ɖe vodadawo ŋu la, akpe ɖe mía ŋu míaɖo biabia siawo ŋu.\nALE SI MÍEBUA VODADAWO KPLE ALE SI MAWU HÃ BUNƐ\nNe míewɔ nane nyuie eye wokafu mí la, míaƒe ta tena elabe míekpɔnɛ be míedze nɛ. Gake ne míewɔ vodada eye ɖewohĩ menye ɖe míeɖoe wɔ o, alo ame aɖeke menya nu tso eŋu o la, ɖe manyo be míalɔ̃ ɖe míaƒe vodadaa dzi oa? Ebia ɖokuibɔbɔ hafi míate ŋu alɔ̃ ɖe edzi.\nNe míebua mía ɖokuiwo ŋu fũu akpa la, míanɔ mía ɖokuiwo nu ɖem, anɔ vodadaa dam ɖe ame bubuwo dzi alo agbe kura be menye míawoe wɔe o. Zi geɖea nuwɔna sia gblẽa nu. Ne edzɔ alea la, míate ŋu akpɔ kuxia gbɔ o, eye wòana míada vodadaa ɖe ame bubuwo dzi madzemadzee. Ne míete ŋu tutu vodadaa da ɖe ame bubuwo dzi fifia hã la, nenɔ susu me na mí be, “mía dometɔ ɖe sia ɖe abu akɔnta le eɖokui ŋu na Mawu.”—Romatɔwo 14:12.\nSusu si sɔ le Mawu si ɖe vodadawo ŋu. Wogblɔ le Mawu ŋu le Psalmowo ƒe agbalẽa me be enye “nublanuikpɔla kple veveseɖeamenula”; “menɔa vodada dim le ame ŋu ɣesiaɣi o, eye meléa dziku ɖe dɔme ɖikaa o.” Enya be mímede blibo o eye wòsea míaƒe gbɔdzɔgbɔdzɔ gɔme, “eɖoa ŋui be kewɔe míenye.”—Psalmo 103:8, 9, 14.\nAzɔ hã, esi Mawu nye vifofo nublanuikpɔla ta la, edi be mí ye viwo hã míabu vodadawo abe ale si yebunɛ ene. (Psalmo 130:3) Mɔfiame gbogbo aɖewo le eƒe Nya la me, si akpe ɖe mía ŋu míanɔ te ɖe mía ŋutɔwo ƒe vodadawo kple ame bubuwo siaa tɔ nu.\nMƆ SIWO DZI MÍATO ANƆ TE ÐE VODADAWO NU\nZi geɖea, ne ame aɖe wɔ vodada la, egblẽa ɣeyiɣi nɔa didim be yeada nu si yewɔ la ɖe ame bubu dzi, alo aʋli nu si yewɔ alo nya si yegblɔ la ta. Ne ègblɔ nya aɖe si ve ame aɖe la, ɖe manyo be nàɖe kuku aɖɔ nɔnɔmea ɖo ale be miaƒe xɔlɔ̃wɔwɔa me nagagblẽ oa? Ðe nèwɔ nane si na wò ŋutɔ loo alo ame bubu aɖe se vevea? Le esi nàdo dziku ɖe ɖokuiwò ŋu alo atso ame bubuwo nu teƒe la, ɖe manyo be nàwɔ tɔwò sinua aɖɔ nɔnɔmea ɖo oa? Be nànɔ agbagba dzem be yeaɖee afia be ame bubu gbɔe vodadaa tso la, ana nyaa nagblẽ ɖe edzi kura. Ðe ema teƒe la, srɔ̃ nu tso eme, ɖɔ nɔnɔmea ɖo eye nàɖe asi le nyaa ŋu.\nNe ame bubu aɖe da vo la, enɔa bɔbɔe be míabu fɔe atsɔ afia be nu si wòwɔa medzɔ dzi na mí o. Ðe manyo boŋ be míawɔ ɖe aɖaŋu si Yesu Kristo ɖo la dzi oa? Egblɔ be: “Nu sia nu si miedina be amewo nawɔ na mi la, miawo hã miwɔ nenema ke na wo.” (Mateo 7:12) Ne èda vo, eye wònye vodada sue gɔ̃ hã la, àdi godoo be amewo nase veve ɖe ye nu alo aŋe aɖaba ƒu vodadaa dzi kuraa. Eya ta ɖe manyo be nanyo dɔme na amewo le mɔ sia ke nu oa?—Efesotɔwo 4:32.\nMƆFIAME SIWO AKPE ÐE MÍA ŊU MÍATSO VODADAWO DZI\nNyagɔmeɖegbalẽ aɖe ɖe vodada gɔme be enye “nuwo ŋu mabumabu nyuie, nyatakaka blibo si mesu ame si o, alo nuwo gɔme masemase nyuie. Ele be míalɔ̃ ɖe edzi be ne mede ɖeke o la, mía dometɔ ɖe sia ɖe ɖea nɔnɔme siawo dometɔ ɖeka alo wo katã fiana. Ke hã, ne míewɔ ɖe Biblia ƒe mɔfiamewo dzi la, míaɖe vodadawo dzi kpɔtɔ.\nMɔfiame mawo dometɔ ɖeka dze le Lododowo 18:13, si gblɔ be: “Ne ame aɖe ɖo nya ŋu hafi va se eŋu nyateƒenyawo la, bometsitsi kple ŋukpe wònye nɛ.” Ne míegbɔ dzi ɖi vie ɖo to se nya bliboa eye míebu ale si míaɖo nyaa ŋui la, awɔe be mímaɖo eŋu dzitsitsitɔe alo aƒo nu eŋu mabumabui o. Ne míeɖo to se nyaa nyuie la awɔe be miaƒo nya ta madzemadzee o eye mana mía ŋutɔwo míazu agɔdzelawo o.\nBiblia ƒe mɔfiame bubu gblɔ be: “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.” (Romatɔwo 12:18) Eya ta dze agbagba nànɔ ŋutifafa me kple amewo. Ne èle dɔ wɔm kple amewo la, bu wo ŋu eye nàde bubu wo ŋu, kafu wo eye nàde dzi ƒo na wo. Ne èwɔa nu siawo la, anɔ bɔbɔe be woatsɔ nya aɖe si ame aɖe gblɔ alo nane si wòwɔ eŋu mabumabui la ake alo aŋe aɖaba ƒu edzi, eye anɔ bɔbɔe hã be woatsɔ vodada gãwo ake ahakpɔ wo gbɔ.\nKpɔe ɖa be yeate ŋu asrɔ̃ nu nyui aɖe tso vodadaa me hã. Be nànɔ taflatsɛ dom ɖe nu si nègblɔ alo wɔ teƒe la, bui be enye mɔnukpɔkpɔ na ye be yeatu nɔnɔme nyuiwo ɖo boŋ. Ðe wòahiã be nàɖe nɔnɔme siwo nye dzigbɔgbɔ blewu, dɔmenyonyo kple ɖokuidziɖuɖu afia geɖe wua? Ke tufafa, ŋutifafa kple lɔlɔ̃ ya ɖe? (Galatiatɔwo 5:22, 23) Ne mede ɖeke o la, àsrɔ̃ nane si màdi be yeagawɔ ake o tso eme. Ne èlɔ̃ ɖe wò vodadaa dzi hã la, mègana wòate ɖe dziwò fũu akpa o. Tsɔe wɔ nukokoe ale be wòaganɔ fu ɖem na wò.\nNE SUSU NYUI LE MÍA SI LA, AÐE VI NA MÍ\nNe míeda sɔ le ale si míebua vodadawoe me la, akpe ɖe mía ŋu míanɔ te ɖe vodada siwo míewɔna nu. Míado dziku ɖe mía ɖokuiwo ŋu o eye míanɔ ŋutifafa me kple amewo. Ne míedze agbagba be míasrɔ̃ nu tso míaƒe vodadawo me la, awɔe be míadze nunya eye amewo alɔ̃ mí. Mana be dzi naɖe le mía ƒo alo anɔ fɔ bum mía ɖokuiwo fũu akpa o. Ne ele susu me na mí be ame bubuwo hã le agbagba dzem be yewoaɖe vodadawo wɔwɔ dzi kpɔtɔ la, ana mía kple amewo dome nanɔ nyuie. Vevietɔ wu la, akpe ɖe mía ŋu be míasrɔ̃ Mawu ƒe lɔlɔ̃ kple ale si wòtsɔna kena faa la.—Kolosetɔwo 3:13.\nÐe vodada si Margaret wɔ, si ŋu míeƒo nu tsoe va yi la gblẽ ƒomea ƒe ɖoɖoa mea? Kura o. Ame sia ame tsɔe wɔ nukokoe, vevietɔ Margaret eye woɖu nua makaronia manɔmee! Ƒe aɖewo megbe la, mamayɔvi eveawo gblɔ nu si dzɔ gbe ma gbe si womaŋlɔ be akpɔ o la na wo viwo eye woɖo ŋku ale si wo kple wo tɔgbui kple wo mama wonɔa anyi ɖekae le dzidzɔ me la dzi. Ne míagblɔea, vodada koe!\n^ mm. 3 Nuɖuɖu sia nye Makaroni si woɖa si dzi wokɔ nyinotsibablatadi ɖo.\nXlẽ nu tso nu siwo Biblia gblɔ be ame nawɔ be Mawu natsɔ eƒe nu vɔ̃wo akee la ŋu\nƉoe Ɖe Amewo Ɖoe Ɖe Amewo Susu Si Sɔ Nenɔ Asiwò Ðe Vodadawo Ŋu


Farisitɔwo Bia Gbe Ŋutsu Si Nye Ŋkuagbãtɔ Tsã | Yesu Ƒe Agbemeŋutinya\nFarisitɔwo Bia Gbe Ŋutsu Si Nye Ŋkuagbãtɔ Tsã La\nFARISITƆWO BIA GBE ŊUTSU ŊKUAGBÃTƆ SI ŊU WODA GBE LE LA\nSUBƆSUBƆHAKPLƆLAWO NYE “ŊKUAGBÃTƆWO”\nFarisitɔwo mexɔe se be Yesu na ŋutsu si wodzi ŋkuagbãtɔ la kpɔ nu o, eya ta woyɔ edzilawo vɛ. Ŋutsua dzilawo nyae be woate ŋu ‘anya yewo le ƒuƒoƒe la.’ (Yohanes 9:22) Hadede ma si maganɔ woƒe ƒomea kple Yudatɔ bubuwo dome o la ate ŋu ana woatsi akogo eye wòagblẽ nu le woƒe ganyawo hã ŋu vevie.\nFarisitɔwo bia nya eve wo be: “Mia vi si miebe yewodzi ŋkuagbãtɔ lae nye esia? Aleke wɔ wòle nu kpɔm fifia?” Edzilawo ɖo eŋu be: “Míenya be mía vie wònye, eye ŋkuagbãtɔe wònye míedzi. Ke ale si wòdzɔe be wòle nu kpɔm azɔ la, míenyae o, eye míenya ame si ʋu ŋku nɛ hã o.” Ne wo vi la gblɔ nu si dzɔ la na wo hã la, woɖɔ ŋu ɖo le ale si woaɖo nyaawo ŋui me hegblɔ be: “Mibiae. Etsi. Eya ŋutɔ neɖe eɖokui nu.”—Yohanes 9:19-21.\nEya ta Farisitɔwo gayɔ ŋutsua ake hedze agbagba be yewoado vɔvɔ̃ nɛ esi wogblɔ be nutsotsowo le yewo si ɖe Yesu ŋu. Wogblɔ nɛ be: “Tsɔ ŋutikɔkɔe na Mawu nàto nyateƒe na mí; míawo ya míenya be nu vɔ̃ wɔlae ame sia nye.” Ŋutsu si nye ŋkuagbãtɔ tsã la metsɔ woƒe nutsotsoa wɔ dɔe o, ke boŋ egblɔ be: “Ne nu vɔ̃ wɔlae wònye la, nye ya nyemenya o.” Ke hã egblɔ be: “Nu ɖeka ko menya: eyae nye be ŋkuagbãtɔe menye tsã, ke azɔ la mele nu kpɔm.”—Yohanes 9:24, 25.\nEsi Farisitɔwo medi be yewoaɖe asi le nyaa ŋu o la, wobiae be: “Nu kae wòwɔ na wò? Aleke wòwɔ ʋu wò ŋkuawo na wò?” Ŋutsua wɔ nu dzinɔameƒotɔe esi wòɖo eŋu be: “Megblɔe na mi xoxo, gake miesee o. Nu ka tae miedi be yewoagasee? Alo ɖe miawo hã miedi be yewoazu eƒe nusrɔ̃lawoa?” Dɔme ve Farisitɔwo wogblɔ be: “Wòe nye eƒe nusrɔ̃la, míawo ya Mose ƒe nusrɔ̃lawo míenye. Míenya be Mawu ƒo nu kple Mose; ke ame sia ya míenya afi si wòtso o.”—Yohanes 9:26-29.\nEsi nya la wɔ nuku na nubialaa ta la, egblɔ be: “Ewɔ nuku ŋutɔ be mienya afi si wòtso o, evɔ wòte ŋu ʋu nye ŋkuwo.” Azɔ ŋutsua gblɔ nya aɖe si me susu le ku ɖe ame si ŋu Mawu kpɔa ŋudzedze ɖo heɖoa toe la ŋu ale: “Míenya be Mawu meɖoa to nu vɔ̃ wɔlawo o, gake ne ame aɖe vɔ̃a Mawu, eye wòwɔa eƒe lɔlɔ̃nu la, Mawu ɖoa toe. Tso keke blema ke la, míesee kpɔ be ame aɖe ʋu ŋku na ame si wodzi ŋkuagbãtɔe o.” Ale ŋutsua ƒo nyaa ta be: “Ne menye Mawu gbɔe ame sia tso o la, mate ŋu awɔ naneke o.”—Yohanes 9:30-33.\nEsi Farisitɔwo mekpɔ nya si woatsɔ aɖo eŋu nɛ o la, wodo vloe gblɔ be: “Wò ame si wodzi ɖe nu vɔ̃ me koŋ la, wòe be yeafia nu mía?” Ale wonyae do goe.—Yohanes 9:34.\nYesu se nu si dzɔ, eya ta esi wòkpɔ ŋutsua la, ebiae be: “Èxɔ Amegbetɔvi la dzi sea?” Ŋutsu si wòʋu ŋku na la ɖo eŋu be: “Aƒetɔ, ame kae nye ame ma, be maxɔ edzi ase?” Yesu ʋu eme nɛ kɔtɛ be: “Èkpɔe, eye le nyateƒe me la, nye ame si le nu ƒom kpli wò lae.”—Yohanes 9:35-37.\nŊutsua gblɔ be: “Aƒetɔ, mexɔ edzi se.” Azɔ ewɔ nu si ɖe eƒe xɔse kple bubu deto fia esi wòdze klo ɖe Yesu ŋkume esime Yesu gblɔ nya ɖedzesi sia be: “Ʋɔnudɔdrɔ̃ si ta meva xexea me ɖo lae nye be ame siwo mele nu kpɔm o la nakpɔ nu, eye ame siwo le nu kpɔm la nazu ŋkuagbãtɔwo.”—Yohanes 9:38, 39.\nFarisitɔwo nɔ eteƒe, eye wonyae be menye ŋkuagbãtɔwoe yewonye o. Ke le gbɔgbɔmemɔfiala siwo wobe yewonye gome ya ɖe? Woɖe wo ɖokui nu esi wobia be: “Gake míawo ya míenye ŋkuagbãtɔwo o ɖe?” Yesu gblɔ na wo be: “Ne ŋkuagbãtɔwoe mienye la, anye ne nu vɔ̃ aɖeke mele mia ŋu o. Gake miele gbɔgblɔm be, ‘Míele nu kpɔm.’ Eya ta miaƒe nu vɔ̃ la tsi anyi.” (Yohanes 9:40, 41) Ne ɖe menye nufialawoe wonye le Israel o la, anye ne ɖewohĩ woate ŋu ase egɔme na wo ne wogbe Yesu be menye eyae nye Mesia la o. Gake esi wonya Sea ta la, nu vɔ̃ gãe wònye be wogbee.\nNu ka tae ame si nye nubiala ŋkuagbãtɔ tsã la dzilawo vɔ̃ esi woyɔ wo va Farisitɔwo ŋkume, eye aleke woɖe wo ɖokui nui?\nŊutsua ƒe numeɖeɖe si me susu le kae ve dɔme na Farisitɔwo?\nNu ka tae taflatsɛdodo aɖeke meli si ta Farisitɔwo natsi tsitre ɖe Yesu ŋu o?


Ignaz Semmelweis: Asrã Si Wua Funɔwo & Nufiafia Tso Dɔlékuiwo Ŋu\nAƑETƆ Ignaz Semmelweis nye ame si ame geɖe menya o, ke hã eƒe dɔ ɖea vi na ƒome geɖe egbea. Wodzii le dugã si nye Buda (si woyɔna fifia be Budapest) le Hungary, eye wòxɔ yunivɛsiti ɖaseɖigbalẽ le atikewɔnyawo me le dugã si nye Vienna ƒe yunivɛsiti le ƒe 1844 me. Esi wòva zu nufialagã aɖe ƒe kpeɖeŋutɔ le kɔdzi si wodzia vi le le Vienna le ƒe 1846 me la, ede dzesi kuxi gã aɖe si nye asrã ƒomevi aɖe si wua funɔ siwo va dzi vi ƒe 13 le alafa me.\nAme geɖe do susu vovovo siwo gbɔ dɔlélea anya tso la ɖa, ke hã, wo dometɔ aɖeke mete ŋu kpɔ ta nɛ o. Agbagba siwo katã wodze be woaɖe funɔwo ƒe kuku dzi akpɔtɔ la medze edzi o. Esi aƒetɔ Semmelweis yi edzi nɔ tame bum tso ale si vidadawo sea veve hekunae ŋu la, eɖoe kplikpaa be yeadi nu si gbɔ dɔlélea tso ahaxe mɔ nɛ.\nVidzidzidɔwɔƒe evee le kɔdzi si aƒetɔ Semmelweis wɔa dɔ le, eye edze gaglã be funɔ siwo kuna le vidziƒe gbãtɔ sɔa gbɔ wu funɔ siwo kuna le vidziƒe evelia. Vovototo si le vidziƒe eve siawo domee nye be wofia nu sukuvi siwo ava nye ɖɔktawo le vidzidzidɔwɔƒe gbãtɔ eye wofiaa vixexe le evelia me. Ke nu ka gbɔe wòtso be amewo kuna le vidzidzidɔwɔƒe gbãtɔ wu evelia? Aƒetɔ Semmelweis ku nu geɖe me tso nu vovovo siwo gbɔ dɔlélea anya tso ŋu gake gbeɖegbeɖea koe.\nLe ƒe 1847 me la, aƒetɔ Semmelweis kpɔ nane si ate ŋu akpe ɖe eŋu wòakpɔ ta na kuxia. Eƒe dɔwɔhati si ganye exɔlɔ̃ si ŋkɔe nye Jakob Kolletschka xɔ abi esime wònɔ ame kuku aɖe dom kpɔ si wɔe be dɔlékuiwo to abia me ge ɖe lãme nɛ si na wòku. Esi aƒetɔ Semmelweis nɔ dodokpɔ si wowɔ tso nu si wu exɔlɔ̃a xlẽm la, ekpɔe be le mɔ aɖe nu la, dɔléle si wui la sɔ kple dɔléle si nɔa funɔawo wum. Eya ta aƒetɔ Semmelweis ƒo nya ta be ɖewohĩ “aɖi” aɖe si le ame kukuwo ŋue nɔa funɔawo wum. Ekpɔe be ɖɔkta kple sukuvi siwo doa ame kukuwo kpɔna edziedzi hafi yia vixeƒea la tsɔa dɔlékuiawo tsoa ame kukuawo ŋu eye funɔwo xɔa dɔa tso wo gbɔ le manyamanya me ne wole wo dom kpɔ! Funɔ siwo vana vidzidzidɔwɔƒe evelia mekuna dea gbãtɔ nu o elabena vixela siwo wɔa dɔ le vidzidzidɔwɔƒe evelia ya mewɔa dɔ le ame kukuwo ŋu o.\nAƒetɔ Semmelweis de se enumake be ele vevie be woanɔ asi klɔm, eye woazã atike siwo wua nugbagbevi suesuesuewo hã atsɔ anɔ asi klɔm hafi ado funɔwo kpɔ. Nu siwo do tso eme la wɔ nuku ŋutɔ: ale si funɔwo kunae dzi ɖe kpɔtɔ kura tso 18.27 le alafa me le April me va ɖo 0.19 le alafa me le ƒea ƒe nuwuwu.\n“Taɖodzinu si le nu si mefiana ŋue nye be wòakpe ɖe vidzidzidɔwɔƒewo ŋu be woakpɔ nyɔnuwo ta na wo srɔ̃wo kple vidadawo ta na wo viwo.”—Ignaz Semmelweis\nMenye ame sia amee da asi ɖe nu si ŋu aƒetɔ Semmelweis ke ɖo la dzi o. Nu si ŋu wòke ɖo tso nu si gbɔ funɔwo ƒe ku tsona la tsi tre ɖe eƒe tatɔ ƒe nufiafia si ku ɖe nu si le kua hem vɛ la ŋu, Semmelweis ƒe tɔtete ɖe nu siwo ŋu wòke ɖo dzi ku dzi na eƒe tatɔa. Ema wɔe be mlɔeba la, dɔ va ge le aƒetɔ Semmelweis si le Vienna kɔa dzi si na wòtrɔ yi Hungary. Le afi sia la, eva nye dɔdzikpɔla le funɔwo dzi kpɔƒe le St. Rochus Kɔdzi, le dugã si nye Pest me eye esi wònaa ɖɔktawo klɔa asi hafi kpɔa funɔwo gbɔ ta la, funɔwo ƒe kuku dzi ɖe kpɔtɔ kura.\nLe ƒe 1861 me la, eŋlɔ nu tso eƒe dɔa ŋu ɖe agbalẽ si nye Nu Si Gbɔ Funɔwo Ƒe Ku Tsona Kple Ale Si Woalé Enu (ele Eŋlisigbe me). Nublanuitɔe la, amewo mekpɔ vevienyenye si le nu si ŋu wòke ɖo la ŋu o hena ƒe geɖe. Ema wɔe be ame gbogbo aɖewo siwo woate ŋu axɔ ɖe agbe hafi la ku nublanuitɔe.\nAƒetɔ Semmelweis kpɔ egbɔ be kɔdzidɔwɔlawo klɔa asi le kɔdzi si nɔ eƒe dzikpɔkpɔ te.—Robert Thom ye ta nu sia\nWova kpɔe emegbe be aƒetɔ Semmelweis hã le ame siwo gbɔ wòtso be wova wɔ atike siwo wua nugbagbevi suesuesue siwo dea dɔ lãme na ame la dome. Nu siwo ŋu wòke ɖo na wova kpɔe be nugbagbevi suesuesue siwo ŋku mate ŋu akpɔ o gɔ̃ hã ate ŋu ade dɔ lãme na ame. Eya hã wɔ akpa aɖe hafi wova nyae be nugbagbevi suesuesuewo tea ŋu dea dɔ lãme na ame eye enye nu “ɖedzesi aɖe le atikewɔnyawo me.” Ewɔ nuku be ƒe 3,000 do ŋgɔ la, Mose ƒe Sea, si va nye Biblia ƒe akpa aɖe na mɔfiame ku ɖe nu si ame awɔ ne eka asi ame kuku ŋu la ŋu.\nLe ƒe alafa 19 lia me la, asrã ƒomevi aɖe wu funɔ 30 le alafa me le Europa.\nWotsɔa nusuekpɔmɔ̃ kpɔa nugbagbevi suesuesuewo tso keke ƒe 1674 me ke, gake womenya afɔku si gbegbe le nugbagbevi suesuesuewo ŋu o. Ebɔ ɣemaɣi be ɖɔktawo nado ame kuku kpɔ evɔ womaklɔ asi hafi axe vi na funɔwo o.\nAƒetɔ Semmelweis gbɔe wòtso be ɖɔktawo klɔa asi ne wole dɔ dam na dɔnɔwo, si wɔe be wokpɔa ame geɖewo ƒe agbe ta.\nLe Se si Mawu na Israel-viwo to Mose dzi le ƒe alafa 16 lia D.Y. me la, ame si ka asi ame kuku ŋu la ŋu mekɔ o hena ŋkeke adre eye ele be wòakɔ eɖokui ŋu to tsilele kple eƒe nuwo nyanya dzi. Le ɣeyiɣi sia me la, mele be wòaka asi amewo ŋu o.—4 Mose 19:11-22.


GBE BUBU Acholi Afrikaans Albanian Amharic Arabic Armenian Armenian (West) Aukan Aymara Batak (Toba) Bengali Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Iban Igbo Iloko Indonesian Isoko Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Mam Mambwe-Lungu Marathi Maya Mazatec (Huautla) Mixe Mizo Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wayuunaiki Xhosa Yoruba Zande Zapotec (Isthmus) Zulu\nNe èse wogblɔ be “Nuwuwua gogo!” la, nu kae vaa susu me na wò? Ðe wò susu yia osɔfo aɖe si lé Biblia ɖe asi le kplɔ̃ta si le ɣli dom sesĩe hele asi wɔm ɖe nya dzi ŋkubiãtɔe la dzia? Alo ɖe wò susu yia ame aɖe si lé Biblia ɖe asi le ɣli dom le kpɔdomee le tsɔtsrɔ̃gbedeasi gblɔm la dzia? Nu mawo ŋu bubu nana ame aɖewo tsia dzimaɖi, evɔ ame aɖewo ya kea ɖi alo eɖia kokoe na wo gɔ̃ hã.\nEnye nyateƒe be Biblia gblɔ be: “Nuwuwu la ava.” (Mateo 24:14) Nudzɔdzɔ sia kee woyɔna be ‘Mawu ƒe ŋkeke gã la,’ kple “Armagedon.” (Nyaɖeɖefia 16:14, 16) Menye ɖeko subɔsubɔhawo ƒe nufiafiawo na amewo tɔtɔ le nu si nuwuwua fia ŋuti ko o, ke eŋuti nyakpakpa siwo naa vɔvɔ̃ ɖoa amewo la hã bɔ. Ke hã, nya si Biblia gblɔ tso nuwuwua ŋu la me kɔ nyuie—ena míenya nu si nuwuwua fia kple nu si mefia o. Gakpe ɖe eŋu la, Mawu ƒe Nya kpena ɖe mía ŋu be míanya nenye be nuwuwua gogo. Nu si ganyo wue nye be, efiaa ale si míawɔ atsi agbe la mí! Gake gbã la, na míaɖe susu totro siwo le amewo si ku ɖe nuwuwua ŋu la ɖa, ale be míade dzesi nu si tututu nuwuwua fia. Le Biblia ƒe nufiafia nu la, nu ka tututue “nuwuwu la” fia?\nNU SI NUWUWUA MEFIA O\nNUWUWUA MEFIA BE WOAFIA ANYIGBAA LE DZOBIBI GÃ AÐE ME O.\nBiblia gblɔ be: “[Mawu ɖo] anyigba gɔme anyi ɖe eƒe anyinɔwo dzi; maʋã akpɔ o tso mavɔ me yi mavɔ me.” (Psalmo 104:5) Ŋɔŋlɔawo kple kpeɖodzi bubuwo na míeka ɖe edzi be Mawu matsrɔ̃ anyigba la gbeɖe o, eye maɖe mɔ gbeɖe be woatsrɔ̃e hã o!—Nyagblɔla 1:4; Yesaya 45:18.\nMENYE NU SIWO ADZƆ LE WO ÐOKUI SI LE VO ME LAE AHE NUWUWUA AVƐ O.\nBiblia ɖee fia be woɖo ŋkeke si dzi nuwuwua ava la ɖi—Mawu ɖo ɣeyiɣi aɖe koŋ ɖi na nuwuwua. Yesu gblɔ be: “Le ŋkeke ma alo gaƒoƒo la ŋuti la, ame aɖeke menyae o, mawudɔla siwo le dziƒo la menyae o, eye Vi la hã menyae o, negbe Fofo la ko. Mikpɔ nyuie, minɔ ŋudzɔ, elabena mienya ɣeyiɣi ɖoɖi la o.” (Marko 13:32, 33) Eme kɔ nyuie be, Mawu (“Fofo la”) ŋutɔ ‘ɖo ɣeyiɣi’ si tututu dzi wòahe nuwuwua avɛ la ‘ɖi.’\nMENYE AMEGBETƆWO ƑE NUWƆNAWO ALO KPE SIWO AGE TSO DZIƑONUTOWO ME LAE AHE NUWUWUA AVƐ O.\nNu kae ahe nuwuwua avɛ? Nyaɖeɖefia 19:11 gblɔ be: “Mekpɔ dziƒo nu ʋu, kpɔ ɖa, sɔ ɣi aɖee nye esi! Eye woyɔ ame si bɔbɔ nɔ edzi la be Nuteƒewɔla kple Nyateƒetɔ.” Kpukpui 19 lia yi edzi be: “Eye mekpɔ lã wɔadã la kple anyigbadzifiawo kpakple woƒe aʋakɔwo woƒo ƒu be yewoawɔ aʋa kple ame si bɔbɔ nɔ sɔ la dzi kple eƒe aʋakɔ la.” (Nyaɖeɖefia 19:11-21) Togbɔ be dzesiwo mee woŋlɔ nya mawo dometɔ geɖe ɖo hã la, míate ŋu ase egɔme nyuie be: Mawu le mawudɔlawo ƒe aʋakɔ aɖe ɖo ge ɖa be woava tsrɔ̃ yeƒe futɔwo.\nNya nyui ye tsɔtsrɔ̃ ƒe gbedeasi si le Biblia me la nye, ke menye nya vɔ̃e o\nNU SI NUWUWUA FIA\nEFIA AMEGBETƆWO ƑE DZIÐUÐU DOKPONUAWO ƑE NUWUWU.\nBiblia gblɔ be: “Dziƒo ƒe Mawu la aɖo fiaɖuƒe [dziɖuɖu] aɖe anyi, si matsrɔ̃ gbeɖegbeɖe o. Eye fiaɖuƒe sia mayi ɖe dukɔ bubu aɖeke si me o. Agbã fiaɖuƒe mawo katã gudugudu, eye wòahe wo va nuwuwui, ke eya ɖeɖe anɔ anyi tegbee.” (Daniel 2:44) Abe ale si míekpɔe le numeɖeɖe 3 lia me ene la, woatsrɔ̃ ‘anyigbadzifiawo kpakple woƒe aʋakɔ’ siwo ‘aƒo ƒu be yewoawɔ aʋa kple ame si bɔbɔ nɔ sɔ la dzi kple eƒe aʋakɔ la.’—Nyaɖeɖefia 19:19.\nEFIA AƲAWƆWƆ, ŊUTASESẼ, KPLE NU MADZƆMADZƆ WƆWƆ ƑE NUWUWU.\n‘Mawu atsi aʋawɔwɔwo nu le anyigba bliboa dzi.’ (Psalmo 46:9) “Ame dzɔdzɔewo koe anɔ anyigba la dzi, eye ame maɖifɔwoe asusɔ ɖe edzi. Ke woatsrɔ̃ ame vɔ̃ɖiwo ɖa le anyigba la dzi, eye woaho ame maɖianukwarewo ɖa le edzi.” (Lododowo 2:21, 22) Mawu gblɔ be: “Kpɔ ɖa! Mele nuwo katã wɔm yeyee.”—Nyaɖeɖefia 21:4, 5.\nEFIA SUBƆSUBƆHA SIWO MEWƆ NUTEƑE NA MAWU O, SIWO BLEA AMEWO LA ƑE NUWUWU.\nBiblia gblɔ be: “Nyagblɔɖilawo gblɔa alakpanya ɖi; eye nunɔlawo zãa woƒe ŋusẽ tsɔ ɖua aƒetɔ ɖe amewo dzi. . . . Ke nu kae miawɔ ne nuwuwu la va?” (Yeremiya 5:31) Yesu gblɔ be: “Ame geɖewo agblɔ nam le ŋkeke ma dzi be: ‘Aƒetɔ, Aƒetɔ, ɖe míegblɔ nya ɖi le wò ŋkɔ me, eye míenya gbɔgbɔ vɔ̃wo do goe le wò ŋkɔ me, eye míewɔ ŋusẽdɔ geɖewo le wò ŋkɔ me oa?’ Ke nye hã maʋu eme na wo bena: ‘Nyemenya mi kpɔ o! Mi sedzimawɔlawo, mite ɖa le gbɔnye!’”—Mateo 7:21-23.\nEFIA AME SIWO DOA XEXE SIA ME NUWO ÐE ŊGƆ LA ƑE NUWUWU.\nYesu Kristo gblɔ be: “Ke nu si ta wole ʋɔnu drɔ̃m ɖo lae nye esi: kekeli la va xexea me, ke amewo lɔ̃ viviti la wu kekeli la, elabena woƒe dɔwɔwɔwo vɔ̃ɖi.” (Yohanes 3:19) Biblia gblɔ be wotsrɔ̃ xexe bliboa le Noa nuteƒewɔla la ƒe ɣeyiɣia me. Egblɔ be: “[Wotsrɔ̃] xexe si nɔ anyi ɣemaɣi esime tsi ɖee. Ke wotsɔ nya ma ke dzra dziƒo kple anyigba si li fifia la ɖo ɖi na dzo, eye woda wo ɖi na ame mavɔ̃mawuwo ƒe ʋɔnudɔdrɔ̃ kple tsɔtsrɔ̃ ŋkeke la.”—2 Petro 3:5-7.\nDe dzesii be, wotsɔ “ʋɔnudɔdrɔ̃ kple tsɔtsrɔ̃ ŋkeke” si gbɔna la sɔ kple “xexe” si wotsrɔ̃ le Noa ƒe ɣeyiɣia me. Xexe kae wotsrɔ̃? “Ame mavɔ̃mawuwo,” ame siwo nye Mawu ƒe futɔwo lae ‘wotsrɔ̃,’ gake wometsrɔ̃ míaƒe anyigba ya o. Nenema kee ame siwo nye Mawu ƒe futɔwo lae woatsrɔ̃ le “tsɔtsrɔ̃ ŋkeke” si gbɔna la dzi. Gake woakpɔ Mawu xɔlɔ̃wo ya ta, abe ale si wokpɔ Noa kple eƒe ƒomea ta ene.—Mateo 24:37-42.\nWò ya bu ale si anyigba sia dzi akɔ ƒloƒloƒlo ahanya kpɔe ne Mawu ɖe vɔ̃ɖinyenye ɖe sia ɖe ɖa la ŋu kpɔ! Eme kɔ ƒãa be, nya nyui ye tsɔtsrɔ̃ ƒe gbedeasi si le Biblia me la nye, ke menye nya vɔ̃e o. Ke hã, ɖewohĩ àbia be: ‘Ðe Biblia gblɔ ɣeyiɣi si nuwuwua ava na mía? Ðe nuwuwua gogoa? Aleke mawɔ atsi agbe?’\nLE NUWUWUA MEGBE\nAleke nuwo anɔ ne nuwuwua va yi? Mawunyakpukpui geɖewo ƒo nu tso ɣeyiɣi wɔnuku ma ŋu. Le kpɔɖeŋu me: “‘[Mawu] atutu aɖatsi sia aɖatsi ɖa le woƒe ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o. Nu siwo nɔ anyi tsã la nu va yi.’ Eye Ame si bɔbɔ nɔ fiazikpuia dzi la gblɔ be: ‘Kpɔ ɖa! Mele nuwo katã wɔm yeyee.’” (Nyaɖeɖefia 21:4, 5) Mele be nuwuwua nanye wò agbe ƒe nuwuwu o. Mawu di be míatsi agbe, eye egblɔ ale si míawɔ atsi agbe la na mí.\nBiblia ƒo nu tso xexea ƒe nuwuwu ŋu, gake egblɔ hã be amewo anɔ anyigbaa dzi ɣesiaɣi.\nƉoe Ɖe Amewo Ɖoe Ɖe Amewo “Nuwuwu La”—Nu Kae Wòfia?


2 Kronika 9:7\nWoayra wò amewo, woayra wò dɔla, siwo nɔa tsitre ɖe ŋkuwò me ɖaa, eye wosea wò nunya la.\nElabena, nɔviwo, woyɔ mi va ablɔɖenyenye gbɔ; ɖekoe ablɔɖenyenye la naganye mɔnunana ŋutilã o, ke boŋ misubɔ mia nɔewo le lɔlɔ̃ me!\nNe amea ɖe le didim be, yeawɔ eƒe lɔlɔ̃nu la, eya ladze sii le nufiafia la ŋuti, nenye Mawu me wòtso, alo nye ŋutɔe le nu ƒom le ɖokuinye ŋuti.\nEye wòyɔ ameha la kple eƒe nusrɔ̃lawo va egbɔ gblɔ na wo bena: Amesi ke le lɔlɔ̃m bena, yeadze yonyeme la, negbe nu le ye ŋutɔ dokui gbɔ, eye wòatsɔ eƒe atitsoga, eye wòadze yonyeme.\nKpɔ ɖa, mele tsitre le ʋɔa nu le eƒom; ne amea ɖe se nye gbe, eye woʋu ʋɔa la, míage ɖe eme le egbɔ, eye maɖu nu kplii, eye eya hã aɖu nu kplim.\n Elabena ne èʋua eme kple wò nu bena, Yesu ye nye Aƒetɔ la, eye nèxɔna sena le wò dzi me bena, Mawu fɔ eyama ɖe tsitre tso ame kukuwo dome la, akpɔ xoxo; elabena wotsɔa dzi xɔna sena hena dzɔdzɔenyenye, eye wotsɔa nu ʋua eme hena agbexɔxɔ la.\n Ke mele egblɔm be: Miza le Gbɔgbɔ me, eye miele ŋutilã ƒe nudzodzro dzi wo ge o. Elabena ŋutilã la dzroa nu ɖe Gbɔgbɔ la ŋuti, eye Gbɔgbɔ la ɖe ŋutilã la ŋuti; elabena esiawo tsi tre ɖe wo nɔewo ŋuti, bene miagawɔ nusiwo mielɔ̃na o.\n Eye Yehowa Mawu de se na ame gblɔ bena: Ɖu abɔmetiawo katã ƒe tsetse faa; ke ati, si na wodzea si nyui kple vɔ la, megaɖu eya ƒe tsetsea ɖeke o; gbesigbe naɖu eƒe ɖe, ku ke naku.\n Midi Yehowa, ŋkeke alesi wòle gaglãgbe, miyɔe, esime wotsɔ kpui ƒe. Ame vɔ̃ɖi neɖe asi le eƒe mɔ ŋu, eye nu vlo wɔla neɖe asi le eƒe susuwo ŋu, ne wòatrɔ ɖe Yehowa ŋu, ekema akpɔ nublanui nɛ, eye wòatrɔ ɖe mía Mawu ŋu, elabena etsɔa nuvɔ̃ kena geɖe.\n Ke ame geɖe alesinu xɔe la, ena ŋusẽ wo, be woazu mawuviwo, amesiwo xɔa eƒe ŋkɔ dzi sena, amesiwo womedzi tso ʋu alo tso ŋutilã ƒe lɔlɔ̃nu alo tso ŋutsu ƒe lɔlɔ̃nu me o ke boŋ Mawu me wodzi wo tso.\n5 Mose 30:19-20\n Meta dziƒo kple anyigba na mi be: Metsɔ agbe kple ku, yayra kple fiƒode le mia ŋku me ɖom. Eyata mitia agbe, be mia kple wò dzidzimeviwo mianɔ agbe, eye nalɔ̃ Yehowa, wò Mawu la, ɖo to eƒe gbe, eye naku ɖe eŋu, elabena eya nye wò agbe, bena nanɔ agbe didie le anyigba, si ŋu Yehowa ka atam ɖo be, yeatsɔ na fofowòwo Abraham, Isak kple Yakob la dzi.\n Eyata ale Aƒetɔ Yehowa gblɔ esi: Israel ƒe aƒe, madrɔ̃ ʋɔnu mia dome amesiame ɖe eƒe zɔzɔme nu. Miɖe asi le miaƒe dzidadawo katã ŋu, miɖe asi le wo ŋu, ne vodadawo maganye mɔ̃ na mi o! Miɖe miaƒe dzi, siwo katã mieda ɖe ŋunye la ɖa, eye miwɔ dzi yeye kple gbɔgbɔ yeye na mia ɖokui. Israel ƒe aƒe, nukaŋuti miehe, yewoaku? Aƒetɔ Yehowa be: Elabena ame ƒe ku mevivia nunye o. Eyata mitrɔ ta me, ne mianɔ agbe!


GBE BUBU Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chuvash Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hiri Motu Hungarian Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Maltese Maya Mizo Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Xhosa Yoruba Zapotec (Isthmus) Zulu\nWoɖɔ Easter (alo Pâques) le nyagɔmeɖegbalẽ si nye Encyclopædia Britannica me be, enye “ŋkekenyui vevitɔ na Kristotɔwo, si dzi woɖua Yesu Kristo ƒe tsitretsitsi ƒe azã le.” Gake, Kristotɔwo ƒe azãe wònyea?\nHafi woaɖo kpe blemanu aɖe ƒe nyateƒenyenye dzi la, ehiã vevie be woawɔ numekuku tso eŋu tsitotsito. Nenema kee hafi míanya ne Easter nye Kristotɔwo ƒe azã alo menyee o la, ele vevie be míalé ŋku ɖe nu siwo do ƒome kple Easter la ŋu tsitotsito.\nGbã la, Yesu gblɔ na eƒe nusrɔ̃lawo be woaɖo ŋku yeƒe ku dzi, ke menye yeƒe tsitretsitsi dzi o. Eye apostolo Paulo yɔ azã sia be ‘Aƒetɔ ƒe Fiẽnuɖuɖu.’—1 Korintotɔwo 11:20; Luka 22:19, 20.\nTsɔ kpe ɖe eŋu la, agbalẽ si nye Britannica gblɔ be, Easter-kɔnuwo “medo ƒome” kple Yesu ƒe tsitretsitsia le mɔ aɖeke nu o, “ke boŋ dukɔwo ƒe kɔnuwo mee woɖe wo tsoe.” Le kpɔɖeŋu me, numekugbalẽ si nye The Encyclopedia of Religion gblɔ tso dzesi siwo wozãna le Easter-ɖuɖu me, siwo amewo nya nyuie, siwo nye koklozi kple fɔmizi ŋu be: “Koklozia nye kpɔɖeŋu na agbe yeye (alo koklovi) si dona tsoa koklozia, si ƒe tsro dzena abe nu kuku ene, la me.” Egblɔ kpee be: “Wonya fɔmizi nyuie be edzia vi geɖe, eya ta wotsɔe wɔ kpɔɖeŋu na adame [esime gbewo kple seƒoƒowo dea ama nyuie].”\nNunyalagã Philippe Walter, si nya nu tso agbalẽ siwo woŋlɔ le ƒe 476 kple 1500 dome ŋuti nyuie la ɖe ale si kɔnu mawo wɔ va nye Easter-kɔnuwo dometɔ aɖe la me. Eŋlɔ bena: “Le agbagbadzedze be woana trɔ̃subɔlawo ƒe subɔsubɔkɔnuwo nadze abe Kristotɔwo ƒe azã ene me” la, enɔ bɔbɔe be wotsɔ azã si trɔ̃subɔlawo ɖuna “esime vuvɔŋɔli, si me wogblɔna be agbe mele o, nu le yiyim eye wole gegem ɖe adame, si me agbe yeye gaɖoa nuwo me” la wɔ ɖeka kple Yesu ƒe tsitretsitsia. Aƒetɔ Walter gblɔ kpee be afɔ vevitɔ si woɖee nye be wotsɔ “Kristotɔwo ƒe ŋkuɖodzizãwo” da ɖe trɔ̃subɔlawo ƒe azãɖuɣiwo, ale be wòanɔ bɔbɔe be woana ame gbogbowo natrɔ dzi me.\nWometrɔ asi le azã sia ŋu be wòadze ‘abe Kristotɔwo ƒe azã ene’ esime apostoloawo nɔ agbe o, elabena apostoloawo nɔ abe “mɔxenu” ene, ale be woagatsɔ trɔ̃subɔsubɔkɔnuwo atsaka kple Kristotɔwo ƒe nufiafiawo o. (2 Tesalonikatɔwo 2:7) Apostolo Paulo xlɔ̃ nu be le yeƒe “dzodzo” megbe la, amewo “[agblɔ] nya totrowo, be woahe nusrɔ̃lawo ɖe wo ɖokuiwo ŋu.” (Dɔwɔwɔwo 20:29, 30) Eye le ƒe alafa gbãtɔ ƒe nuwuwu la, apostolo Yohanes ŋlɔ bena ame aɖewo nɔ Kristotɔwo kplɔm nɔ tatram xoxo. (1 Yohanes 2:18, 26) Eya ta mɔa nɔ ʋuʋu ɖi be vivivi la, woava dze trɔ̃subɔlawo ƒe kɔnuwo yome.\n“Migazu ame siwo nɔa kɔkuti ɖeka te kple dzimaxɔsetɔwo o.”—2 Korintotɔwo 6:14.\nGake ame aɖewo susu be menye nu gbegblẽe wònye be woawɔ ɖe Easter-kɔnuwo dzi o—elabena enaa mɔnukpɔkpɔ “trɔ̃subɔlawo” wosea Yesu ƒe tsitretsitsia gɔme nyuie wu. Gake Paulo mada asi ɖe nya ma dzi gbeɖe o. Togbɔ be esime wònɔ mɔ zɔm le Roma Fiaɖuƒe bliboa me la, eva nya nu tso trɔ̃subɔlawo ƒe kɔnu geɖewo ŋu hã la, mewɔ ɖe kɔnu mawo dometɔ aɖeke dzi kpɔ gbeɖe be yeana amewo nanya Yesu nyuie o. Ke boŋ ɖe wòxlɔ̃ nu Kristotɔwo be: “Migazu ame siwo nɔa kɔkuti ɖeka te kple dzimaxɔsetɔwo o, elabena mesɔ o. Elabena hadede kae le dzɔdzɔenyenye kple sedzimawɔmawɔ dome? Alo gome kae le kekeli si le viviti gbɔ? ‘Eya ta mido go le wo dome, eye miɖe mia ɖokui ɖa,’ Yehowa ye gblɔe, ‘eye midzudzɔ asikaka nu makɔmakɔ la ŋu.’”—2 Korintotɔwo 6:14, 17.\nEsi míedzro kpeɖodziawo me nyuie vɔ la, vi kae wòɖe na mí? Esia na wòdze ƒaa be menye Kristotɔwo ƒe azãe Easter alo Pâques nye o.\nNya Kae Biblia Gblɔ Tso Easter (Pâques) Ŋu?\nXlẽ nu tso Easter-kɔnu 5 aɖewo ŋu.\nYesu Ƒe Tsitretsitsia Ana Amewo Nakpɔ Agbe Mavɔ!\nBu eŋu kpɔ ko be àte ŋu anɔ agbe si nuwuwu manɔe na o, si me vevesese, fukpekpe, alo blanuiléle manɔ o.\nƉoe Ɖe Amewo Ɖoe Ɖe Amewo Kristotɔwo Ƒe Azãe Easter (Alo Pâques) Nye Ŋutɔŋutɔa?\nƉoe Ɖe Amewo Ɖoe Ɖe Amewo GBETAKPƆXƆ Yesu Le Amewo Ðem—Tso Nu Ka Me?


Nu Ka Tae Wòle Be Makpe Ðe Amewo Ŋu? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Haitian Creole Hebrew Hiligaynon Hungarian Iban Icelandic Igbo Iloko Indonesian Italian Japanese Kachin Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Moore Myanmar Norwegian Nzema Ossetian Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Tsonga Turkish Twi Ukrainian Umbundu Vietnamese Xhosa Zulu\nNu vevi eve siwo ame geɖe menya o\nSɔhɛ siwo tsɔa ɖe le eme na ame\nAleke makpe ɖe amewo ŋue?\nNu vevi #1: Ne èkpe ɖe ame aɖe ŋu la, àkpɔ eteƒeɖoɖo!\nAmewo ade dzesii be enyoa dɔme. Esia ana woawo hã nanyo dɔme na wò. Biblia gblɔe ale:\n“Minɔ nu nam amewo, eye amewo ana nu mi. . . . Dzidzenu si mietsɔ le nu dzidzem na amewo la kee woatsɔ adzidzee na miawo hã.”—Luka 6:38.\n“Ale si nèwɔ nu ɖe amewo ŋu la, nenema kee woawɔ nu ɖe ŋuwò.”—Luka 6:38, Contemporary English Version.\nNu vevi #2: Kpekpeɖeŋunana amewo nye kpekpeɖeŋunana ame ɖokui!\nNyuiwɔwɔ na ame bubuwo nana ame kpɔnɛ be yele bo nu eye dzidzeme si le nunana me la sua ame si. Biblia gblɔe ale:\n“Ne èɖo kplɔ̃ la, kpe ame dahewo, nuwɔametɔwo, atatututɔwo, ŋkuagbãtɔwo; eye àkpɔ dzidzɔ, elabena naneke mele wo si woatsɔ aɖo eteƒe na wò o.”—Luka 14:13, 14.\nSɔhɛ siwo tsɔa ɖe le eme na ame la le afi sia afi! Se wo dometɔ aɖewo ƒe numenya kpɔ.\n“Ɣeaɖewoɣi ne menya nɔ anyi ɖe zikpui me be makpɔ television ko la, meɖoa ŋku ale si papa kple dada le dɔ dzi vevie ɖaa kple ale si ɖeɖi ate wo ŋu hafi woagbɔ va aƒe mee la dzi. Eya ta metsona heklɔa agbawo, kplɔa xɔa me hetutua nuwo ŋu. Meɖoa kɔfi hã dana ɖi na wo elabena dzinyelawo lɔ̃a kɔfinono ŋutɔ. Ne nɔnye ge ɖe aƒea me la, egblɔna be, ‘Aƒea me nya le kpɔkpɔm ŋutɔ! Eme le ʋeʋem lilili. Vinye lɔlɔ̃a, akpe na wò kakaka!’ Esia na mekpɔa dzidzɔ be mete ŋu wɔ nu nyui aɖe na dada kple papa.”—Casey.\n“Dzinyelawo kpena ɖe ŋunye ɣesiaɣi, wowɔa nu sia nu si mehiã la nam. Eya ta esi woƒe ʋu gblẽ le ƒe si va yi me la, meɖe ga le gadzraɖoƒe be woatsɔ adzra ʋua ɖo, togbɔ be esia nye ga si le gadzraɖoƒe nam ƒe akpa gã aɖe hã. Togbɔ be wogbe be yewomaxɔ kpekpeɖeŋua o hã la, nye hã mebe ɖeko mele ewɔ ge na wo. Kpekpeɖeŋu ma mede naneke o ne metsɔe sɔ kple nu si wòhiã be mawɔ na dzinyelawo. Mese vivi be menyo dɔme hekpe ɖe wo ŋu.”—Holly.\nÈnyaa? Sɔhɛ siwo nye Yehowa Ðasefowo dometɔ geɖe kpɔa dzidzɔ le esi wole kpekpem ɖe amewo ŋu to Biblia-fiafiadɔ dzi ta. Wo dometɔ aɖewo ʋu yi dutanyigbawo dzi afi si hiahiã le be woafia Biblia amewo.\n“Meʋu tso United States yi Mexico be mafia Biblia amewo. Ɣeaɖewoɣi la, nyemetea ŋu naa gakpekpeɖeŋu alo ŋutilãmekpekpeɖeŋu amewo o elabena nu mede dzinye o. Gake mede dzesii be ne mezã nye ɣeyiɣi kple ŋusẽ le gbeƒãɖeɖedɔa me la, amewo kpɔa ŋudzedze ɖe eŋu wu ŋutilãmekpekpeɖeŋu dzro si mana wo.”—Evan.\nÀdi be yeakpɔ dzidzɔ si le kpekpe ɖe amewo ŋu mea? Mɔ siwo dzi nàto awɔ esia la dometɔ ʋɛ aɖewoe nye esiawo.\nKpekpe ɖe ƒowòmetɔwo ŋu:\nKplɔ aƒea me, klɔ agbawo, tutu míaƒe xɔ me—ne womebiae tso asiwò o hã la\nŊlɔ akpedagbalẽ na dziwòlawo\nKpe ɖe nɔviwò ŋu wòawɔ eƒe sukudɔdeasi\nKpekpe ɖe ame siwo menye ƒowòmetɔwo o ŋu:\nÐo nyuidinamegbalẽ ɖe ame aɖe si ƒe lãme gblẽ\nYi ɖadzra aƒe me ɖo na ame tsitsi aɖe\nYi ɖasrã ame si tsi teƒe ɖeka la kpɔ\nTsɔ nunana aɖe yi na ame si le nɔnɔme sesẽwo me tom\nAɖaŋuɖoɖo: Wò ŋutɔ hã bu nu bubu siwo nàte ŋu awɔ la ŋu. Eyome ɖoe nàkpe ɖe ame aɖe ŋu le kwasiɖa sia me. Dzidzɔ si nàkpɔ le esia wɔwɔ vɔ megbe la, awu gbɔgblɔ na wò!\n“Ne èkpe ɖe amewo ŋu la, ana nàkpɔ dzidzɔ. Ana nàse le ɖokuiwò me be yeɖo taɖodzinu aɖe gbɔ eye amewo akpɔ ŋudzedze ɖe ŋuwò. Togbɔ be le gɔmedzedzea me la kpekpe ɖe ame bubuwo ŋu sesẽ na wò hã la, anɔ eme be èva le vivi sem na esia wɔwɔ. Nu siwo nàtsɔ asa vɔe be nàna kpekpeɖeŋu ame bubuwo la made nu si gbegbe nàkpɔ tso esia wɔwɔ me ŋu o.”—Alana.\nÐoɖo Si Nàwɔ Be Nàkpe Ðe Amewo Ŋu\nƉoe Ɖe Amewo Ɖoe Ɖe Amewo Nu Ka Tae Wòle Be Makpe Ðe Amewo Ŋu?


NU KAE NYE MƆXENUA? Ame aɖewo adi be nàxɔe ase be Yesu menye ame ŋutɔŋutɔ si nɔ anyi kpɔ o. Ame bubuwo lɔ̃ ɖe edzi be enɔ anyi kpɔ ya, gake be amegbetɔ dzro aɖe si ku gbe aɖe gbe ke koe wònye.\nALEKE NÀWƆ AÐU MƆXENUA DZI? Srɔ̃ nusrɔ̃la Natanael ƒe kpɔɖeŋu. * Exɔlɔ̃ Filipo gblɔ nɛ be ewɔ na ye be yekpɔ Mesia la—“Yesu, Yosef vi, tso Nazaret.” Gake Natanael mexɔ Filipo ƒe nya la dzi se zi ɖeka o. Eɖo eŋu be: “Ðe nu nyui aɖe ate ŋu ado tso Nazaret mahã?” Ke hã ewɔ ɖe ale si Filipo kpee be eya ŋutɔ ‘neva kpɔe’ la dzi. (Yohanes 1:43-51) Aɖe vi na wò hã ne wò ŋutɔ èdzro nyateƒenya siwo ku ɖe Yesu ŋu la me kpɔ. Nu kae nàwɔ?\nKu ŋutinyamekpeɖodzi siwo ɖee fia be Yesu nɔ anyi kpɔ la me. Josephus kple Tacitus siwo nye ŋutinyaŋlɔla xɔŋkɔ siwo menye Kristotɔwo o la nɔ anyi le ƒe alafa gbãtɔ me. Woƒo nu tso Yesu Kristo ŋu be enye ame si nɔ anyi kpɔ ŋutɔŋutɔ. Esi Tacitus nɔ nu ƒom tso ale si Roma Fiagã Nero da dzo si bi le Roma le ƒe 64 M.Ŋ. me ƒe fɔbubu ɖe Kristotɔwo dzi ŋuti la, eŋlɔ be: “Nero bla ame siwo dzi woda fɔbubua ɖo la, eye wòwɔ fu ha si wolé fui le esi wobui be wowɔ ŋunyɔnuwo ta, si dua me tɔwo yɔna be Kristotɔwo. Kristo, ame si ƒe ŋkɔ dzi wotu woƒe ŋkɔ [Kristotɔwo] ɖo la kpe tohehe sesẽ ƒe fu le Tiberio ƒe fiaɖuɣi le míaƒe mɔmefiawo dometɔ ɖeka, Pontio Pilato si me.”\nEsi Encyclopædia Britannica, ƒe 2002 ƒe tata nɔ nu ƒom tso ale si ŋutinyaŋlɔla siwo nɔ anyi le ƒe alafa gbãtɔ kple evelia me ƒo nu tso Yesu kple Kristotɔ gbãtɔwo ŋui ŋu la, egblɔ be: “Nuŋlɔɖi ɖekaɖeka siawo ɖo kpe edzi be le blemaɣeyiɣiwo me la, ame siwo tsi tsitre ɖe Kristotɔnyenye ŋu gɔ̃ hã meke ɖi le Yesu ƒe anyinɔnɔ kpɔ ŋu o, si ŋu wotsɔ susu siwo ŋu kpeɖodzi mele o la ʋli nya le zi gbãtɔ le ƒe alafa 18 lia ƒe nuwuwu, kple emegbe le ƒe alafa 19 lia me, kpakple le ƒe alafa 20 lia ƒe gɔmedzedze.” Le ƒe 2002 me la, nyati aɖe dze le nyadzɔdzɔgbalẽ si nye The Wall Street Journal me be: “Agbalẽnyalagã akpa gãtɔ lɔ̃ ɖe edzi xoxo be Yesu Nazaretetɔ la nɔ anyi kpɔ, negbe mawudzimaxɔselawo koe.”\nBu kpeɖodzi siwo ɖee fia be wofɔ Yesu ɖe tsitre ŋu kpɔ. Esi Yesu ƒe futɔwo lée la, eƒe nusrɔ̃la siwo nɔ eŋu kplikplikpli la gblẽe ɖi, eye vɔvɔ̃ na exɔlɔ̃ Petro gblɔ be yemenyae o. (Mateo 26:55, 56, 69-75) Esi wolé Yesu la, eyomedzelawo ka hlẽ. (Mateo 26:31) Gake eteƒe medidi o, eƒe nusrɔ̃lawo gatso ɖe dɔ ŋu. Petro kple Yohanes tsɔ dzinɔameƒo dze ŋgɔ ame siwo na wowu Yesu la. Dzo ɖo Yesu ƒe nusrɔ̃lawo me eye wokaka eƒe nufiafiawo le Roma Fiaɖuƒe bliboa me helɔ̃ faa be yewoaku tsɔ wu be yewoagbe nu le yewoƒe dzixɔsewo gbɔ.\nNu kae na wowɔ tɔtrɔ gã sia? Apostolo Paulo ɖe nu me be wofɔ Yesu tso ame kukuwo dome, eye “[wòɖe] eɖokui fia Kefas [Petro], emegbe la, ame wuieveawo.” Paulo gblɔ kpee be: “Le ema megbe la, eɖe eɖokui fia nɔvi siwo wu alafa atɔ̃ zi ɖeka.” Ame siwo kpɔ nudzɔdzɔ sia teƒe dometɔ geɖe kpɔtɔ nɔ agbe esime Paulo ŋlɔ nya mawo. (1 Korintotɔwo 15:3-7) Ne ame ɖeka alo eve aɖewo koe nye eteƒekpɔlawo la, anye ne anɔ bɔbɔe na ɖikelawo be woagbe edzi xɔxɔ ase. (Luka 24:1-11) Gake esi eteƒekpɔlawo wu ame alafa atɔ̃ ta la, ezu kpeɖodzi sẽŋu be wofɔ Yesu ɖe tsitre tso ame kukuwo dome.\nVIÐE KAE ADO TSO EME? Woate ŋu atsɔ ame siwo xɔ Yesu dzi se heɖoa toe la ƒe nu vɔ̃wo ake wo, eye dzitsinya dzadzɛ ate ŋu asu wo si. (Marko 2:5-12; 1 Timoteo 1:19; 1 Petro 3:16-22) Ne woku la, Yesu do ŋugbe be yeafɔ wo ɖe tsitre “le ŋkeke mamlɛa dzi.”—Yohanes 6:40.\nKpɔ agbalẽ si nye Nuka Tututue Nye Biblia ƒe Nufiafia? * ƒe ta 4 lia si nye “Amekae Nye Yesu Kristo?,” kple eƒe ta 5 lia si nye “Tafe La—Mawu ƒe Nunana Gãtɔ Kekeake” hena numeɖeɖe bubuwo.\n^ mm. 4 Nya Nyui Gbalẽ ŋlɔla siwo nye Mateo, Marko, kple Luka woyɔ Natanael be Bartolomeo.\n^ mm. 10 Yehowa Ðasefowoe tae.\nKu ŋutinyamekpeɖodzi siwo ɖee fia be Yesu nɔ anyi kpɔ la me abe ale si Natanael wɔe ene


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nVovototo geɖe le míaƒe ɣeyiɣia kple Thoreau, si míeyɔ le nyati si do ŋgɔ me, ƒe ɣeyiɣia dome. Vovototo gã ɖekae nye be egbea la, tomefafa ŋu ɖaŋuɖoɖowo bɔ ale gbegbe. Susuŋutinunyalawo kple amesiwo ŋlɔa agbalẽ ɖoa aɖaŋu siwo amewo azã le wo ɖokui si—nyadzɔdzɔgbalẽŋlɔlawo gɔ̃ hã—doa woƒe susuwo ɖa. Woƒe aɖaŋuɖoɖowo ate ŋu akpe ɖe ame ŋu hena ɣeyiɣi kpui aɖe; gake be woakpɔ egbɔ tegbee la, nane si de to wu hiã. Esia ŋue amesiwo ŋkɔ míeyɔ le nyati si do ŋgɔ me la ke ɖo.\nANTÔNIO, Marcos, Gerson, Vania, kple Marcelo nye ame vovovowo eye woƒe kuxiwo hã to vovo. Gake wosɔ le nu etɔ̃ ya teti me. Gbã la, ‘mɔkpɔkpɔ aɖeke menɔ wo si o, eye Mawu hã menɔ wo si le xexea me o’ le ɣeyiɣi aɖe me. (Efesotɔwo 2:12) Evelia, wodi tomefafa vevie. Eye etɔ̃lia, wo katã kpɔ dzidzeme si dim wonɔ le esi wolɔ̃ be Yehowa Ðasefowo nasrɔ̃ Biblia kpli yewo megbe. Esi wonɔ ŋgɔyiyi wɔm la, wova de dzesii be Mawu tsɔ ɖe le eme na yewo. Le nyateƒe me abe alesi Paulo gblɔ na Atenetɔwo le eŋɔlime ene la, Mawu “mele adzɔge tso mía dome amesiame gbɔ hafi o.” (Dɔwɔwɔwo 17:27) Kaka ɖe nya sia dzi anukwaretɔe nye mɔ vevi si dzi woato akpɔ dzidzeme.\nNukatae Ŋutifafa Mebɔ O?\nBiblia gblɔ susu vevi eve siwo ta ŋutifafa mele xexeame o—eɖanye dzidzeme loo alo ŋutifafa si anɔ amewo dome o. Woɖe gbãtɔ me le Yeremya 10:23 be: “Amegbetɔ ƒe mɔ kple ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.” Nunya alo etsɔmenyanya ƒe ŋutete mele amegbetɔ si be wòaɖu eɖokui dzi kpekpeɖeŋu manɔmee o, eye Mawu gbɔ koe kpekpeɖeŋu si ko ŋu asixɔxɔ ŋutɔŋutɔ le la tsona. Amegbetɔ siwo media Mawu ƒe mɔfiame o la makpɔ ŋutifafa si nɔa anyi ɖaa gbeɖe o. Susu evelia si ta ŋutifafa meli o la dze le apostolo Yohanes ƒe nya siawo me be: “Xexeme blibo la katã le vɔ̃ɖitɔ la me.” (Yohanes I, 5:19) Mawu ƒe mɔfiafia manɔmee la, “vɔ̃ɖitɔ,” Satana, si womekpɔna kple ŋku o evɔ wòli—eye ŋusẽ le eŋu ale gbegbe—la agblẽ agbagba siwo amegbetɔwo adze be ŋutifafa nasu yewo si me ɣesiaɣi.\nLe susu eve siawo—siwo nye be ame geɖe media Mawu ƒe mɔfiafia o kple be Satana le dɔ dzi le xexeame—ta la, amegbetɔƒome bliboa katã le nɔnɔme wɔnublianui aɖe me. Apostolo Paulo ɖɔe nyuie be: “Nuwɔwɔ blibo la katã le ŋeŋem, eye fu le eɖum vaseɖe fifi.” (Romatɔwo 8:22) Amekae malɔ̃ ɖe nya sia dzi o? Le dukɔ siwo me ga le kpakple esiwo me koɖoɖo le siaa me la, ƒomekuxiwo, nuvlowɔwɔ, numadzɔmadzɔwɔwɔ, amewo dome dzrewo, ganyawo ƒe kemalimali, towo kple gbeɖekadolawo dome fulélewo, ameteteɖeanyi, dɔléle, kple nu bubu geɖe, wɔnɛ be amewo mevo le susu me o.\nAfisi Woakpɔ Dzidzeme Le\nEsi Antônio, Marcos, Gerson, Vania, kple Marcelo srɔ̃ Mawu ƒe Nya, Biblia, la, wosrɔ̃ nusiwo trɔ woƒe agbenɔnɔ. Nu ɖeka aɖe si wosrɔ̃ enye be xexeame ƒe nɔnɔme ava trɔ gbeɖeka. Nya sia menye mɔkpɔkpɔ gbɔlo aɖe ko be nusianu ava nyo keŋkeŋ gbaɖegbe o. Enye kakaɖedzi ŋutɔŋutɔ si ŋu kpeɖodzi sẽŋu le be tameɖoɖo aɖe le Mawu si na ameƒomea eye be míate ŋu akpɔ viɖe tso tameɖoɖo ma me fifia gɔ̃ hã ne míewɔ eƒe lɔlɔ̃nu. Wotsɔ nusiwo wosrɔ̃ le Biblia me de nuwɔnawo me eye nuwo ka ɖe eme na wo. Woke ɖe dzidzɔkpɔkpɔ kple ŋutifafa geɖe ŋu wu alesi wosusui.\nAntônio megaƒoa eɖokui ɖe tsitretsiɖeŋunuwɔnawo kple dɔwɔlawo ƒe dzrehehewo me o. Enyae be seɖoƒe li na tɔtrɔ siwo ava to mɔ sia dzi eye ɣeyiɣi kpui aɖe koe wonɔa nyi. Amesia si nye dɔwɔlawo ƒe ŋgɔnɔla tsã la srɔ̃ nu tso Mawu ƒe Fiaɖuƒea ŋu. Enye Fiaɖuƒe si ame miliɔn geɖe doa gbe ɖa biana ne wole Aƒetɔ ƒe Gbedodoɖa (alo Mía Fofo) ƒe gbe dom ɖa, hegblɔna na Mawu be: “Wò fiaɖuƒe nava!” (Mateo 6:10a) Antônio srɔ̃e be Mawu ƒe Fiaɖuƒea nye dziƒodziɖuɖu ŋutɔŋutɔ si ahe ŋutifafa vavãtɔ vɛ na ameƒomea.\nMarcos srɔ̃ alesi wòatsɔ Biblia ƒe aɖaŋu nyui si wòɖo ku ɖe srɔ̃ɖeɖe ŋu la awɔ dɔe. Ewɔe be amesia si nye dunyahela tsã la gawɔ ɖeka kple srɔ̃a fifia. Eya hã le mɔ kpɔm na ɣeyiɣi si ava kpuie, si me Mawu ƒe Fiaɖuƒea ana xexeme si nyo wu la naxɔ ɖe ŋukeklẽ kple ɖokuitɔdidi ƒe nuɖoanyi sia teƒe. Aƒetɔ ƒe Gbedodoɖaa me nyagbɔgblɔ si xlẽ be, “woawɔ wò lɔlɔ̃nu le anyigba dzi, sigbe alesi wowɔna le dziƒo ene!” la me va kɔ nɛ nyuie wu. (Mateo 6:10b) Ne wova le Mawu ƒe lɔlɔ̃nu wɔm le anyigba dzi la, amegbetɔwo ase agbe si tɔgbe teƒe womekpɔ kpɔ o la ƒe vivi le anyigba dzi.\nKe Gerson ya ɖe? Meganye tsaglãlatsala kple fiafitɔ o. Viɖe va le ablɔdzivi sia ƒe agbe ŋu azɔ elabena ezãa eƒe ŋusẽ tsɔ kpena ɖe ame bubuwo ŋu be woƒe dzi nadze eme. Abe alesi nuteƒekpɔkpɔ siawo ɖee fia ene la, Biblia sɔsrɔ̃ kple nusiwo wògblɔ la tsɔtsɔ wɔ dɔe ate ŋu atrɔ amewo ƒe agbenɔnɔ wòanyo ɖe edzi.\nDzidzeme le Xexe si Me Xaxawo Le Me\nŊutinyameme vevitɔ si dzi woato awɔ Mawu ƒe lɔlɔ̃nu ye nye Yesu Kristo, eye ne amewo srɔ̃ Biblia kple Yehowa Ðasefowo la, wosrɔ̃a nu geɖe tso eyama ŋu. Le zã si me wodzii la, mawudɔlawo dzi kafukafuhawo na Mawu be: “Ŋutikɔkɔe woana Mawu le dziƒo boo, eye ŋutifafa ava anyigba dzi; amegbetɔwo ŋu woakpɔ ŋudzedze nyui le.” (Luka 2:14) Esi Yesu tsi la, alesi wòaɖɔ amewo ƒe agbenɔnɔ ɖoe nɔ vevie nɛ. Ese woƒe seselelãmewo gɔme eye eɖe dɔmetɔtrɔ tɔxɛ fia amesiwo nɔ fu kpem kple dɔnɔwo. Eye le ɖekawɔwɔ me kple mawudɔlaawo ƒe nyawo la, ena dzidzeme aɖe sinu ame fafawo. Le eƒe subɔsubɔdɔa ƒe nuwuwu la, egblɔ na eƒe nusrɔ̃lawo be: “Ŋutifafa gblẽm mele ɖi na mi; nye ŋutifafa tsɔm mele na mi; menye alesi xexeame nana la, nye la mele mia nam o. Miaƒe dzi nagaʋuʋu nyanyanya o, eye dzika hã nagatso mia ƒo o!”—Yohanes 14:27.\nMenye kpekpeɖeŋunala koe Yesu nye o. Etsɔ eɖokui sɔ kple alẽkplɔla, eye wòtsɔ eyomedzela fatuwo sɔ kple alẽwo esime wògblɔ be: “Nye la meva, bena woakpɔ agbe [le agbɔsɔsɔ me, NW]. Nyee nye alẽkplɔla nyui la, alẽkplɔla nyui la tsɔa eƒe agbe ɖoa anyi ɖe alẽawo ta.” (Yohanes 10:11, 12) Ẽ, Yesu tsɔ eƒe agbe na ɖe eƒe alẽawo ta, menye abe alesi ŋgɔnɔla geɖe tsɔa ɖe le wo ɖokuiwo me vevie gbã egbea ene o.\nAleke nusi Yesu wɔ la ate ŋu aɖe vi na míi? Ame geɖe nya nya siawo nyuie be: “Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.” (Yohanes 3:16) Yesu dzi xɔxɔ se bia be gbã la, woanya nu tso eya kple Fofoa, Yehowa, ŋu. Mawu kple Yesu Kristo ŋuti sidzedze ate ŋu ana be ƒomedodo kplikplikpli si akpe ɖe mía ŋu be míakpɔ tomefafa nanɔ mía kple Yehowa Mawu dome.\nYesu gblɔ be: “Nye alẽwo sea nye gbe, eye nye la menya wo, eye wodzea yonyeme; eye nye la mena agbe mavɔ wo, eye womele tsɔtsrɔ̃ ge akpɔ o, eye ame aɖeke mele woamawo xɔ ge sesẽ le asinye o.” (Yohanes 10:27, 28) Akɔfanamenya dodzidzɔname kawo gbegbee nye si! Nyateƒee, Yesu gblɔ nya siawo ƒe akpe eve kloe enye si va yi, gake ŋusẽ gale wo ŋu abe alesi wònɔ wo ŋu ɣemaɣi ene. Mègaŋlɔ be gbeɖe o be Yesu Kristo gakpɔtɔ le agbe eye wòle dɔ dzi vevie, wònye Mawu ƒe Dziƒofiaɖuƒea ƒe Fia si woɖo zi dzi wòle dzi ɖum fifia. Egakpɔtɔ tsɔ ɖe le eme na ame fafa siwo le tomefafa dim abe alesi wòtsɔ ɖe le eme na wo esime wònɔ anyigba dzi ƒe geɖe siwo va yi ene. Tsɔ kpe ɖe eŋu la, eyae gakpɔtɔ nye eƒe alẽwo Kplɔla. Ne míedze eyome la, akpe ɖe mía ŋu be míaƒe dzi nadze eme, esi ƒe akpa aɖe enye kakaɖedzi si míatsɔ anɔ mɔ kpɔm na etsɔme si me ŋutifafa blibo anɔ—si afia be ŋutasesẽ, aʋawɔwɔ, kple nuvlowɔwɔ hã manɔ anyi o.\nEɖea vi geɖe na mí vavã ne míeva nya hexɔe se be Yehowa ato Yesu dzi akpe ɖe mía ŋu. Ðo ŋku Vania, amesi dzi agbanɔamedzi kpekpewo nɔ esi wònye ɖetugbivi dzaa ko eye wòsusu be Mawu ŋlɔ ye be la dzi. Fifia Vania nya be Mawu megblẽ ye ɖi o. Egblɔ be: “Mesrɔ̃e be Mawu nye ame ŋutɔŋutɔ si si nɔnɔme dzeameŋuwo le. Lɔlɔ̃ si le esi ʋãe be wòdɔ Via ɖo ɖe anyigba dzi be wòava na agbe mí. Nya sia nyanya le vevie.”\nMarcelo gblɔ kakaɖedzitɔe be ye kple Mawu dome ƒomedodo nye nu ŋutɔŋutɔ. Amesia si nye kplɔ̃ɖoƒedela tsã la gblɔ be: “Zi geɖe la, sɔhɛwo menyaa nusi woawɔ o, eye ɖeko wowɔa nuvevi wo ɖokui mlɔeba. Wo dometɔ aɖewo ƒo wo ɖokui ɖe atikevɔ̃ɖiwo zazã me, abe alesi mewɔe ene. Mele mɔ kpɔm be woayra wo dometɔ geɖe, abe alesi woyram ene, to Mawu kple Via ŋuti nyateƒea sɔsrɔ̃ dzi.”\nVania kple Marcelo to Biblia sɔsrɔ̃ nyuie me tu xɔse sẽŋu ɖo ɖe Mawu me eye wova ka ɖe alesi wòlɔ̃ faa be yeakpe ɖe wo ŋu woakpɔ woƒe kuxiwo gbɔe dzi. Ne míewɔ nu abe alesi wowɔe ene—ne míesrɔ̃ Biblia hetsɔ nusiwo wògblɔ wɔ dɔe—la, míaƒe dzi adze eme geɖe ŋutɔ abe alesi woawo hã ƒe dzi dze eme ene. Ekema apostolo Paulo ƒe dzideƒonyawo ava eme na míawo hã be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.”—Filipitɔwo 4:6, 7.\nKeke Ðe Ŋutifafa Vavã Ŋu Egbea\nYesu Kristo le mɔ fiam amesiwo nyateƒea ƒe dɔ le wuwum to mɔ si kplɔa ame yia agbe mavɔ nɔnɔ le anyigba dzi paradiso me dzi. Esi wòle mɔ fiam wo ɖo ta Mawu ƒe tadedeagu dzadzɛa gbɔ la, wokpɔa ŋutifafa si ɖi esi woɖɔ le Biblia me be: “Nye dukɔ anɔ ŋutifafa teƒe kple dziɖeɖi teƒewo kpakple ablɔɖe gbɔɖemeƒewo.” (Yesaya 32:18) Eye ema nye ŋutifafa si woava kpɔ le etsɔme ƒe sue aɖe ko. Míexlẽ be: “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti. Ame dzɔdzɔewo anyi anyigba la dome, eye woanɔ edzi tegbee.”—Psalmo 37:11, 29.\nEkema ɖe míaƒe dzi ate ŋu adze eme egbea? Ẽ. Gakpe ɖe eŋu la, kakaɖedzi ate ŋu anɔ mía si be le etsɔ si gbɔna kpuie me la, Mawu atsɔ ŋutifafa si tɔgbe menɔ anyi kpɔ o la ayra ameƒomea me tɔ toɖolawoe. Ekema nukata màbiae le gbedodoɖa me be wòana eƒe ŋutifafa wò o? Ne kuxiwo le ŋuwò si wɔe be ŋutifafa bu ɖe wò la, do gbe ɖa abe alesi Fia Dawid doe ɖa ene be: “Nye dzimexaxawo do gã ɖe dzi, ɖem tso nye hiãwo me! Kpɔ nye nuxaxa kple nye hiã ɖa, eye natsɔ nye nuvɔ̃wo katã kem!” (Psalmo 25:17, 18) Kakaɖedzi nenɔ asiwò be Mawu ɖoa to gbedodoɖa siawo ƒomevi. Ekea eƒe asi me henaa ŋutifafa amesiwo katã dinɛ tso dzi anukwaretɔ me. Wona kakaɖedzi mí lɔlɔ̃tɔe be: “Yehowa tsɔ ɖe amesiwo katã yɔnɛ, amesiwo katã yɔnɛ le nyateƒe me la gbɔ. Ewɔa amesiwo katã vɔ̃nɛ la, ƒe didi dzi na wo, esea woƒe ɣli, eye wòxɔna na wo.”—Psalmo 145:18, 19.\nNunya alo etsɔmenyanya ƒe ŋutete mele amegbetɔ si be wòaɖu eɖokui dzi kpekpeɖeŋu manɔmee o, Mawu gbɔ koe kpekpeɖeŋu si ko ŋu asixɔxɔ ŋutɔŋutɔ le la tsona\nMawu kple Yesu Kristo ŋuti sidzedze ate ŋu ana be ƒomedodo kplikplikpli si akpe ɖe mía ŋu be míakpɔ tomefafa nanɔ mía kple Yehowa Mawu dome\nBiblia ƒe aɖaŋuɖoɖo dzi wɔwɔ wɔnɛ be ŋutifafa nɔa ƒomegbenɔnɔ me\nƉoe Ɖe Amewo Ɖoe Ɖe Amewo Afikae Nàte Ŋu Akpɔ Dzidzeme Le?\nw00 7/1 axa 4-7


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nÐe wòasɔ be nyateƒe Kristotɔ nayi kuteƒe alo srɔ̃kpeƒe le sɔlemexɔ mea?\nGomekpɔkpɔ le alakpasubɔsubɔ nuwɔna ɖesiaɖe ƒomevi me medzea Yehowa ŋu o eye ele be woatsrii. (Korintotɔwo II, 6:14-17; Nyaɖeɖefia 18:4) Kunuwɔwɔ le sɔlemexɔ me nye subɔsubɔ nuwɔna si ate ŋu alɔ mawunyagbɔgblɔ si doa nukpɔsusu siwo mesɔ ɖe Ŋɔŋlɔawo nu o, abe luʋɔ makumaku kple ame nyuiwo katã ƒe dziƒo yiyi ene ɖe ŋgɔ la, ɖe eme. Ate ŋu alɔ nuwɔna siwo nye atitsoga ƒe dzesi wɔwɔ kpakple ɖekawɔwɔ kple nunɔla alo osɔfoa le gbedodoɖa me hã ɖe eme. Gbedodoɖa kple subɔsubɔkɔnu bubu siwo mewɔ ɖeka kple Biblia ƒe nufiafia o hã ate ŋu anye srɔ̃kpekpe si woawɔ le sɔlemexɔ me ƒe akpa aɖe. Ne Kristotɔ aɖe le ƒuƒoƒo aɖe si me tɔ ɖesiaɖe le gome kpɔm le alakpasubɔsubɔ ƒe nuwɔnawo me la, asesẽ nɛ be wòaɖu ŋusẽ si ɖekawɔwɔ kpli wo kpɔna ɖe ame dzi la dzi. Aleke susu manɔ eme o enye si be woaɖe mɔ nuwɔna mawo nakpɔ ŋusẽ ɖe ame dzi!\nKe ne Kristotɔ aɖe see le eɖokui me be ahiã kokoko be yeayi kuteƒe alo srɔ̃kpeƒe le sɔlemexɔ aɖe me ɖe? Le kpɔɖeŋu me, srɔ̃ŋutsu dzimaxɔsetɔ ate ŋu abia tso srɔ̃nyɔnu Kristotɔ si be wòanɔ wɔna sia teƒe kpli ye. Ðe mate ŋu ayi kplii abe nuteƒekpɔla ko ene oa? Le bubudede srɔ̃ŋutsu dzimaxɔsetɔa ƒe didiwo ŋu ta la, srɔ̃nyɔnua ate ŋu atso nya me be yeayi kplii ahaɖoe kplikpaa be yemakpɔ gome le subɔsubɔkɔnu aɖeke me o. Le go bubu me la, ate ŋu atso nya me be yemayi o kple susu be nɔnɔmeawo ƒe nyaƒoɖeamenu le seselelãme gome nu ate ŋu ava sẽ na ye akpa si awɔe be wòayi dada ge le mawumegɔmeɖosewo dzi gɔ̃ hã. Eya ŋutɔ ƒe nyametsotso wòanye. Ðikeke mele eme o be, adi be yeavo le yeƒe dzi me, eye be yeƒe dzitsinya ŋuti nakɔ.—Timoteo I, 1:19.\nAleke kee wòɖale o, ade eyama dzi wu be wòaɖe nu me na srɔ̃ŋutsua be yeƒe dzitsinya maɖe mɔ na ye be yeakpɔ gome le subɔsubɔ nuwɔna aɖeke alo hadzidzi me alo abɔbɔ ta ne wole gbe dom ɖa o. Le numeɖeɖe si wòana nu la, srɔ̃ŋutsua akpɔe be ye srɔ̃nyɔnua kpɔkplɔ ɖe asi ate ŋu ahe nɔnɔme madeamedzi aɖewo vɛ na ye. Ate ŋu atiae be ye ɖeka yeayi le lɔlɔ̃ si le esi na srɔ̃a, bubu si wode srɔ̃nyɔnua ƒe dzixɔsewo ŋu, alo didi be yeaƒo asa na ŋukpeɖuɖu ɖesiaɖe ta. Gake ne srɔ̃ŋutsua te tɔ ɖe edzi be wòayi kpli ye la, ekema srɔ̃nyɔnua ate ŋu atiae be yeayi abe nuteƒekpɔla ko ene.\nNusi mele be míaŋlɔ be o enye ŋusẽ si gomekpɔkpɔ le wɔna aɖe me le subɔsubɔha aɖe ƒe takpexɔ me akpɔ ɖe haxɔsetɔwo dzi. Ðe wòate ŋu agblẽ nu le ame aɖewo ƒe dzitsinya ŋua? Ðe wòawɔe be tame si woɖo kplikpaa be yewoaƒo asa na trɔ̃subɔsubɔ me nagbɔdzɔa? Apostolo Paulo xlɔ̃ nu be: ‘Miaka ɖe nusiwo le vevie wu la dzi, ne mianye ame dzadzɛwo kple nuɖiaɖia manɔŋuitɔwo ɖe Kristo ƒe ŋkeke la ŋu.’—Filipitɔwo 1:10.\nNe ƒomea me tɔ kplikplikpli aɖe ŋue wɔnawo ku ɖo la, ɖewohĩ ƒometɔwo ƒe nyaƒoɖeamenu asesẽ wu. Aleke kee nyaa ɖale o, ele be Kristotɔ nada nɔnɔmeawo akpɔ nyuie le go ɖesiaɖe me. Le nɔnɔme aɖewo me la, eya ŋutɔ atso nya me be kuxi aɖeke mado mo ɖa ne yeyi kuteƒe alo srɔ̃kpeƒe le sɔlemexɔ me abe eteƒekpɔla ko ene o. Ke hã nɔnɔmeawo anɔ ale gbegbe be nusi wɔnaa wɔƒe yiyi ate ŋu agblẽ le eya ŋutɔ ƒe dzitsinya alo ame bubuwo tɔ ŋu alolo sasasã wu vi siwo wòaɖe. Aleke kee nɔnɔmeawo ɖale o, ele be Kristotɔa nakpɔ egbɔ be nyametsotso si yeawɔ la magblẽ dzitsinya nyui si le ye si le Mawu kple amegbetɔwo gbɔ la dome o.\nw02 5/15 axa 28